text:
Ultime Cene
La Ultime Cene al è un dai moments de vite di Jesu Crist indulà, prime di murî su la crôs, al mangje par l'ultime volte cui apuestui intune grande cjamare al plan parsore di une cjase par celebrâ la Pasche ebraiche, jessint lui un ebreu: chest lûc al è cognossût in te religjon cristiane cul non di Cenacul.
La Ultime Cene dal Signôr e fo celebrade il 14 nisan - dî de Pasche ebraiche - la sere di joibe (dal calendari gregorian).
Gnûf Testament[cambie | modifiche il codiç]
Chest moment de vite di Gjesù al è contât in tai Vanzei di Mateu, Marc e Luche
- Vanzeli seont Mateu (Mt 26,26-29) [1]
- Vanzeli seont Marc (Mc 14,22-25) [2]
- Vanzeli seont Luche (Lc 22,15-20) [3]
Il Vanzeli seont Zuan nol fevele di chest moment ma al fevele de Lavande dai pîts, il moment prime de Cene dulà Gjesù Crist al lave i pîts ai apuestui.
Ancje San Pauli in te Prime Letare ai Corints, al fevele di chest moment de vite di Gjesù Crist.
Citant lis peraulis di Jesus, Pauli al scrîf:
Gjesù, cun viersâ il so sanc in sacrifici al à paiât il riscat dal pecjât par dute la umanitât.
Le taule de Ultime Cene dal Signôr e je conservade in te capele de Cjase Colonna in te Basiliche di San Zuan in Lateran a Rome.
Il Sacri Cjadin, il plat doprât dal Salvadôr par lavâ i pês ai apuestui seont le tradizion catoliche, si cjate invezit in tal Museu dal Tesaur de Catedrâl di San Laurinç a Gjenue.
La Ultime Cene contade dai artiscj[cambie | modifiche il codiç]
Cetancj pitôrs an contât dal moment de Ultime Cene in te piture. Lis oparis pui famosis son:
- La Ultime Cene di Leonart da Vinci
- La Ultime Cene dal Tintoretto
- La Ultime Cene di Rubens
- La Ultime Cene dal Giampietrino
- La Ultime Cene dal Pomponio Amalteo


c: text/html

text:
Pradaman
Pradaman al è un comun di 3.589 abitants che al fâs part de provincie di Udin. Lu si cjate a sud est dal cjâf lûc su la drete de Tor e de Maline. Il teritori al è scuasit dut plan. E fasin part dal comun ancje la frazion di Lovarie e i cjasâi di Cerneglons Vecjo.
Storie[cambie | modifiche il codiç]
I primis documents scrits che a cjacarin di Pradaman e son dal XI secul e a doprin il non di Predeman [1]. Dutcâs il fat che inte Tor a sedin stadis cjatadis anforis di epoche romane al fâs pensâ a insediaments plui antîcs.
Di viodi[cambie | modifiche il codiç]
Di interès a son la Vile Giacomelli dal XIX secul e la Vile Ottelio dal XVII secul.
Pradaman vuê[cambie | modifiche il codiç]
Al dì di vuê Pradaman al è un puest une vore industriôs tant pes sôs industriis che pe ativitât agricule. Te bande basse dal comun e passe la statâl Udin-Gurize e che si puedin cjatâ une vore di capanons, negozis e buteghis.

robotstxt: allowed

filter: keep


text: Sabide ai 27 di Fevrâr 2016, li dal storic Bar Zecchini di Place dai Grans a Udin e je stade, sot dal dean prof. Alberto Travain, la riunion anuâl dal consei grant dal circul universitari furlan de Academie dal Friûl che e veve tal ordin dal dì la votazion di belançs e relazion su la ativitât sociâl. La samblee de fradaie e à ricuardât cui onôrs il zovin ricercjadôr furlan Giulio Regeni di Flumisel, copât fûr che al è pôc in Egjit, proclamantlu, su la propueste dal dean prof. Travain, “patron morâl secont” dal storic circul universitari, par merits culturâi, civîi e umans che no si discutin (“une robone tant che sclet spieli di valôr civic locâl antîc incjarnât di un salt zovin studiôs fi dal Friûl aquileiês e impegnât citadin dal mont”).


text: Joibe ai 6 di Avost 2015, visitant in Cjargne, a Dieç, chê splendide mostre di art sacre, di innomine internazionâl, titulade “L’ultima creatura: l’idea divina del femminile”, dedicade ae vicende des grandis feminis de Biblie, il dean dal Moviment Civic Culturâl Alpin-Adriatic dal Fogolâr Civic e dal Circul Universitari Furlan de Academie dal Friûl, prof. Alberto Travain, si à stât cui siei confradis in particolâr sul pont des eroinis biblichis di libertât, magnificadis ancje vie pe Storie des bandis jenfri Alps e Adriatic: “prin di dut Judite, che la sô liende si le à riclamade ancje ben a Udin tant che une alegorie juste de Serenissime vitoriose cuintri dai siei nimîs: prin di dut i Turcs. Mighe no dibant, par fâi fieste ae resistence braurose de sô Corfù cuintri dal Otoman dal an 1716, la Republiche di Vignesie i veve ordenât propit a Vivaldi un oratori cul titul ‘Juditha triumphans’ che la sô arie vuê i venitiscj le calcolin di just tant che un imni nazionâl venit”. “Tresinte agns l’an cu ven che a mertaressin di sei ricuardâts – al à zontât Travain – no par altri che par fâi onôr ae storie di une esperience civîl milenarie che ducj i popui jenfri Alps e Adriatic, di leâts, sogjets o aversaris, in cualchi maniere a àn dât contribût!”.


text:
Bicinins
Bicinins al è un comun intal Friûl di Mieç, che al dì di vuê al fâs part de provincie di Udin e al à 1.832 abitants.
Gjeografie[cambie | modifiche il codiç]
Il comun al è logât inte medie plane furlane, a cirche 15 km a Sud di Udin; al è ancje traviersât par un toc curt de autostrade A23 Palme-Udin, e lis stradis normâls a son plui che altri ocupadis di trafic locâl.
Lis localitâts dal comun a son Bicinins, Cucane, Grîs e Feletis. Ducj i centris abitâts a si son svilupâts ator di un pont impuartant, in gjenar de glesie; intai ultins agns Cucane e Grîs a tendin a unîsi par vie de vicinance e dal fat che un grum di servizi a son aromai in comun (glesie, cjamp sportîf, e v.i.). L'abitât di Feletis si à svilupât dilunc une strade che tal mieç dal paîs si slargje e forme cuasi une plaçute. A Bicinins invezit, si podin ancjemò distingui un pôc doi ponts centrâls, il prin ator de glesie di San Pieri, cun ator il borc di Bicinins disore, e il secont, plui recent, ator di une vile paronâl, dulà che cumò al è il comun, cun ator il borc di Bicinins disot. Intal ultin secul cul svilup urban i doi borcs si son unîts e cussì si son calmadis vecjis rivalitâts e campanilisims tra lis dôs parts.
Economie[cambie | modifiche il codiç]
Il comun al à simpri vût une economie rurâl, ma chest al è planc a planc cambiât intal XX secul, ancje se la component agricule e je ancjemò fuarte, pari a un cuart dai ocupâts; plui dal cincuante par cent e lavore invezit inte industrie e tal artesanât, il rest intal setôr terziari. Une buine part de popolazion lavore fûr dal comun. A son ancje dôs zonis industriâls, dutis e dôs dongje dal cjâf lûc.
Storie[cambie | modifiche il codiç]
I confins atuâls dal comun a son nassûts inte epoche napoleoniche (1805-1813), e a samein a vonde artificiâls; difat la aree setentrionâl dal comun, cui paîs di Bicinins, Cucane e Grîs, e je stade fin dai prins documents sot de famee “di Lavarian-Strassolt”, e e je simpri stade plui leade cun Lavarian e cun Mortean; la aree a sud-est, cun centri a Feletis, e je stade par tancj secui feut dai “di Colorêt”, leade ae parochie di Antognan, di cui e à fat part fintremai il 1786.
Il toponim Bicinins, ancje se cualchi studiôs lu met ta chei di origjin sclave, al samee di origjin romane, basade sul non di persone Becinius, a sô volte di origjin celtiche; un ulteriôr indizi al pues jessi la dedicazion de glesie dal paîs a San Pieri, che e podarès sei di epoche tart-romane. Il prin document cun une citazion di Bicinins e Feletis (tes formis Bicinis e Feletas) e je intun document dal 1031, cuant che il Patriarcje di Aquilee Popon al inaugurà la gnove catedrâl, donant ciert teritoris pal so sostentament. Di cheste liste di paîs a son esplicitementri escludûts sei Bicinins sei Feletis, a dimostrazion che a jerin za di propietât di cualchi siôr locâl.
Servizis[cambie | modifiche il codiç]
A Bicinins a son une scuele materne e une scuele elementâr, mentri la scuele medie si cjate a Gonars; a son dopo l'ufici puestâl e un ambulatori. A son trê areis sportivis, une di propietât comunâl a Bicinins, dôs privadis a Feletis e tra Cucane e Grîs.
Referencis[cambie | modifiche il codiç]
- Ermanno Dentesano, Bicinicco e il suo territorio, Bicinins, 1984
- Ermanno Dentesano, I nomi locali del comune di Bicinicco, Bicinins 1998


text:
LIS FLABIS DI ESÔF Scuele de Infanzie di Osôf – I.C. di Trasaghis
Il progjet al à svilupât ducj i cjamps di esperience: i fruts a àn realizât e po zuiât insiemi tai habitat des storiis di Esôf, a àn tocjât cu lis lôr mans materiâi di diviers gjenar e nature, a àn comunicât e interagjît cuntune lenghe par tancj di lôr gnove, a àn comprendût che a son lenghis e culturis diviersis, si son vierts ae art e ae musiche, a àn cjantât, a àn davuelt ativitâts manipolativis e di conversazion indreçadis ae realizazion di materiâl documentatîf.
Tal periodi de didatiche a distance par cause de emergjence Covid, la mestre si è registrade biel che e contave lis flabis e po e à cjariât i videos su la plateforme Edmodo, proponint ai fruts ativitâts di piture o ancje di realizazion dal personaç protagonist.
Inte didatiche in presince, i contignûts progjetâts e proponûts a son plasûts un grum ai fruts che a àn mostrât un interès simpri plui grant viers la lenghe furlane e il teritori dulà che a vivin.
LA MAPE
LA MAPPA
I MATERIÂI


text:
“Fin al 2001 o jeri a vore intune fabriche” e conte Sabrina Rovis di Davai di Lauc. “Dopo de prime maternitât no vevi nissun che mi podès tignî la frute. Mê mari si è ocupade di agriculture par 40 agns e mi à dit se o volevi dâi une man. Cussì, a 30 agns o ai scomençât cu la produzion di prodots frescs (cartufulis, fasûi, capûs…). Tal timp, viodint che in ciertis zornadis intai marcjâts e restave robe, viodût che e jere la pussibilitât di fâ un piçul laboratori pe valorizazion e conservazion dai prodots, o ai rivât adore a creâ il gno laboratori di dôs stanziis indulà che o lavori i miei prodots. Sul principi o ai tacât cun pocjis butiliis di sirop di savût e cuntun pôcs di vâs di coçuts sot vueli, cu la idee di recuperâ dute la materie prime par no straçâ nuie. Mê mari e à simpri vût la manie di coltivâ pomulutis, o ben chei che ur disin “piccoli frutti”, e cussì o vin tacât a fâ sirops e marmeladis, fin a rivâ tal 2022 che mi cjati un pôc cjapade mâl pal masse lavôr. O ai scugnût dî a gno fradi di cjapâ sù la aziende dai prodots frescs parcè che jo no rivi plui a stâi daûr. La mê stagjon lavorative e scomence tal mês di Març cjapant sù la tale e metintle vie tai vâs sot vueli; dopo o voi a cjapâ sù l’ai, o fâs il pestât e lu met sot vueli; dopo al ven il moment di cjapâ sù urtiis par fâ il pestât; po dopo al è il periodi indulà che o ai di viodi dai prodots dai cjamps: coçuts, cartufulis…, e capûs in Atom. Cuant che o voi a seâ i prâts, mi capite spes di cjapâ sù pêrs e meluçs, e cussì o fâs diviersis cualitâts di marmeladis. Insome, mi ricjati cuntune produzion che e scomence tal mês di Març e che e finis cui crauts in Dicembar. Cussì o rivi a vendi dut il timp dal an… e a jessi impegnade 7 dîs su 7. Tant al è che o ai podût comprâ un puest di parcament a Tumieç par lâ ogni lunis sul marcjât, e o ziri ducj i marcjâts che a son ator pai paisuts de Cjargne.”
◆ Par savê di plui sui prodots di Sabrina e par viodi indulà che si puedin cjatâ, al baste dâ une cjalade tal sît https://agricolarovis.it/
◆ I siei prodots a son un grum ricercjâts ancje “parcè che – e va indenant Sabrina – o vivìn intun ambient no incuinât, o vin la aghe nete e l’aiar pûr, e la materie prime e je buine. Par esempli, par cjapâ sù lis urtiis o voi in puescj fûr dal paîs e fûr de puartade des machinis. Ancje i prodots frescs dai nestris cjamps a son bogns parcè che tes nestris produzions no butin nissune sorte di velen. O cirìn di sielzi plantis e semencis fuartis. La uniche robe che o doprìn a son lis centis ator ator dai cjamps par evitâ di lavorâ dibant e di dâur di mangjâ ai animâi dal bosc. Chest lavôr lu fâs cun passion e come che al dîs un sproc “se tu fâs un lavôr che ti plâs, no tu lavoris nancje une ore in dì”.
◆ “Ciert, vivi e produsi a Davai nus permet di vê un ambient san ma di fat no trop a puartade di man de int: par chest, o voi ator pai marcjâts par vendi i miei prodots e cuvierzi cussì buine part de Cjargne. Ancje lâ tai marcjâts no simpri al è facil, massime se al plûf, se al nevee e se al è frêt. O ai fate une sielte dificile ma che tal timp mi à ripaiade cun tantis sodisfazions…”
◆ Come simpri, al vûl sudôr e sacrifici par fâ alc in mont. Ma la passion e jude, e e je stade passade ancje ae fie di Sabrina che e je daûr a studiâ agrarie, e cuissà che une dì no puedi dâi une man a tignî vive cheste aziende di Davai. ❚
Aziende Agricule Rovis Sabrina di Davài di LaucMarta Vezzi
“Fin al 2001 o jeri a vore intune fabriche” e conte Sabrina Rovis di Davai di Lauc. “Dopo de prime maternitât no vevi nissun che mi podès tignî la frute. Mê mari si è ocupade di agriculture par 40 agns e mi à dit se o volevi dâi une man. Cussì, a 30 agns o ai scomençât cu la produzion di prodots frescs (cartufulis, fasûi, capûs…). Tal timp, viodint che in ciertis zornadis intai marcjâts e restave robe, viodût che e jere la pussibilitât di fâ un piçul laboratori pe valorizazion e conservazion dai prodots, o ai rivât adore a creâ il gno laboratori di dôs stanziis indulà che o lavori i miei prodots. Sul principi o ai tacât cun pocjis butiliis di sirop di savût e cuntun pôcs di vâs di coçuts sot vueli, cu la idee di recuperâ dute la materie prime par no straçâ nuie. Mê mari e à simpri vût la manie di coltivâ pomulutis, o ben chei che ur disin “piccoli frutti”, e cussì o vin tacât a fâ sirops e marmeladis, fin a rivâ tal 2022 che mi cjati un pôc cjapade mâl pal masse lavôr. O ai scugnût dî a gno fradi di cjapâ sù la aziende dai prodots frescs parcè che jo no rivi plui a stâi daûr. La mê stagjon lavorative e scomence tal mês di Març cjapant sù la tale e metintle vie tai vâs sot vueli; dopo o voi a cjapâ sù l’ai, o fâs il pestât e lu met sot vueli; dopo al ven il moment di cjapâ sù urtiis par fâ il pestât; po dopo al è il periodi indulà che o ai di viodi dai prodots dai cjamps: coçuts, cartufulis…, e capûs in Atom. Cuant che o voi a seâ i prâts, mi capite spes di cjapâ sù pêrs e meluçs, e cussì o fâs diviersis cualitâts di marmeladis. Insome, mi ricjati cuntune produzion che e scomence tal mês di Març e che e finis cui crauts in Dicembar. Cussì o rivi a vendi dut il timp dal an… e a jessi impegnade 7 dîs su 7. Tant al è che o ai podût comprâ un puest di parcament a Tumieç par lâ ogni lunis sul marcjât, e o ziri ducj i marcjâts che a son ator pai paisuts de Cjargne.”


text:
«Che di chel agâr dulà che e cor la aghe che e puarte il nudriment ae cumierie e nassedi la samence pai furlans di doman».
Cun chestis peraulis al à sierât il so intervent pre Duilio Corgnali te dì de presentazion dal so libri “Il Friûl che anzit. L’agâr” li dal salon dal Consei de Provincie di Udin, che e à ancje sostignude la publicazion di chest volum editât di Glesie Furlane.
Cussì si pues dâ un altri significât a chest titul di une opare che e cjape dentri 5 agns di riflessions e pinsîrs publicâts su La Vita Cattolica dal bonsignôr di Tarcint; une rubriche che e cjape dentri argoments di ogni fate, de politiche al sport, dai fats di cronache a notiziis internazionâls. Une schirie di “agârs” che a puartin a une vision globâl de societât moderne no simpri cussì in linie cui insegnaments cristians, ma che anzit, a voltis nus mostre un mont in lote cui principis di fonde di semplicitât e bon sens.
Bons. Duilio però al vûl sotliniâ no dome i aspiets negatîfs dal om e de societât, nol vûl jessi considerât un “pessimist”, ma ben al inten dâ il sugjeriment par pensâ a cuai che a son i valôrs plui impuartants e dulà che al è cussì facil pierdiju.
Al baste lei par esempli de sô lote par rivâ al ricognossiment de leç 482/99, bataie dulà che lui si è metût in prime linie par fâ otignî ai furlans ce che al jere za di lôr dirit costituzionâl; al è impuartant, soredut pai zovins, viodi cemût che cul impegn e la ustinazion si puedin otignî dai risultâts.
Cussì come ancje la bataie par vê la Universitât dal Friûl, come la convinzion di elevâ il furlan a lenghe utile par fevelâ di cualsisedi argoment, e no dome di confinâlu in cjase. Bons. Corgnali di fat al à volût spiegâ ancje cheste sô sielte di scrivi fûr par fûr par furlan, propit par dâ dignitât ae marilenghe, ricuardant cemût che invezit a lui, te scuele cuant che al jere piçul, i vignive impedît di fevelâlu o scrivilu; e al pense cun afiet ai moments di cuant che i siei fradis i domandavin di leiur lis pagjinis par furlan propit de La Vita Cattolica tal clip de stale.
Un struc di storie personâl che e mostre trop che bons. Duilio al à volût a fuart scombati pe nestre identitât. Come predi furlan, al à ancje dimostrade fiducie pe introduzion dal messâl in lenghe furlane, che di cetancj agns al è pront ma in spiete di une aprovazion.
Te zornade de presentazion, ai 28 di Novembar, a jerin in tancj che a àn volût scoltâ lis sôs peraulis e dâ un piçul contribût, come par esempli il professôr Raimondo Strassoldo che dilunc dal so profont intervent al à sotliniât cemût che bons. Duilio si cjapedi a cûr des sortis dai furlans e dal furlan; «al è un plasê» al continue Strassoldo «lei la veretât tai siei “agârs” che a partissin dai fats sucedûts par sedi spiegâts cun riflession».
Peraulis di preseament ancje di bande dal president de Fondazion CRUP Lionello D’Agostini che al à ringraziât pre Duilio Corgnali pal ûs mai cussì scontât dal furlan te sô opare, «une scriture lizere ma mai banâl che nus zove par tornâ a cjapâ vigôr tal savê di sedi furlans».
Venusia Dominici
Il Friûl che anzit............
«Che di chel agâr dulà che e cor la aghe che e puarte il nudriment ae cumierie e nassedi la samence pai furlans di doman».


text:
Il Nadâl dal sigûr al è la fieste dai fruts: l’arbul e il presepi in tantis fameis a son fats dispès tant che un zûc pai canais. Ancje in timps di crisi no si pues fâ di mancul di pensâ a fâur cualchi regalut, e – soredut – tal periodi des fiestis no so regulis di sane alimentazion, ma invezit a imperin cence limits i dolçs. Chei che si comprin pronts (paneton, pandoro, mandolât), ma ancje chei de tradizion, magari preparâts in cjase.
E une biele idee, par un Nadâl calorôs in famee, e pues jessi propit chê di metisi in cusine clamant i fruts a fâ di assistents, par zuiâ ai “piçui scaletîrs” e par preparâ grandis vuantieris plenis di biscots fumants. Biscots che a puedin jessi fintremai – insieme a mandarins e pomis secjis – une maniere par zuiâ a decorâ l’arbul in maniere origjinâl, di savôr plui domestic e ecologjic di chel cun balutis di plastiche o lusutis eletrichis, ma ancje par preparâ un pinsirut di Nadâl fat personalmentri dai fruts pe mestre o pai vons…
Viodìn cualchi ricete, “robade” massime de tradizion da la Austrie, dulà che fâ i biscots di Nadâl in cjase al reste une usance une vore popolâr.
FROLINS DI NADÂL
A son biscotuts di paste frole fats – par ½ chilo di farine – cun 4 ûfs, une bustine di levan, un pêl di arome di vanilie, 250 gr. di spongje, un gotut di lat, scusse gratade di limon e di narant, 250 gr. di zucar. Une volte fat l’impast e tirât sutîl cul mescul (e tante farine li pronte par no fâlu tacâ te bree di lavôr), i fruts a puedin passâ dut il dopodimisdì a taiâlu cun stamputs di dutis lis formis (stelutis, besteutis, rondelis, agnuluts…), di meti dopo – clarementri cu la assistence di un adult – su la plache tal for cjalt, 5 minûts, e gjavâju juste prime che a deventin scûrs. E magari ancje divertîsi a decorâju une volte disfredâts, cun glasse di zucar, colôrs alimentârs, balutis di zucar coloradis, marmelade tal mieç di doi biscots, cjocolate fondude. Fasint une buse in ogni formute, prime di metile tal for, si puedin ancje otignî decorazions origjinâls di picjâ sul arbul, cuntune curdele colorade e slusinte.
FIERS DI CJAVAL AE VANILIE (VANILLEKIPFERL)
A son piçulis miezis lunis di paste frole preparadis cun tante spongje (210 gr., montade a sbrume a temperadure di ambient) e pomis secjis masanadis finutis (mandulis, coculis, nolis o ancje un miscliç di dut, par un totâl di 100 gr.), insieme a 280 gr. di farine, 100 gr. di zucar, un got di rum e une gratade di scusse di limon.
Si fâs l’impast e po dopo si fâs sù a curdelis tant che pai macarons (un centimetri di diametri), di taiâ a tocs luncs 4-5 cm, e di poiâ te plache dal for a forme di fier di cjaval. Passâ tal for juste il timp che si indurissin, prime di tacâ a brunîsi e – une volte disfredâts – spolvarâ cun zucar a vêl. Facilissims, ma un consei impuartant: cirî di lavorâ intun ambient fresc, lontan dal for, parcè che se no la spongje dal impast si pastroce masse e no lasse impastâ.
BUSSADIS DI SIORE (BACI DI DAMA)
L’impast al è compagn dai Kipferl ma invezit che preparâ piçui fiers di cjaval, si fasin piçulis balutis di fracâ su la cjarte di for, tant di vê tancj “emisferis” che – une volte disfredâts – si “bussin” a doi a doi fasint tantis balutis, cun tal mieç un tic di cjocolate fondude, in funzion di une gjoldibile…cole!
BRUTS MA BOGNS (BRUTTI MA BUONI)
Si prepare un impast une vore grês, con tocs grues di cjocolate fondente, nolis taçadis gruessis, ue calabrie, zontâts a 300 gr. di farine, 3 ûfs, 200 gr. di zucar e une bustine di zucar vaniliât. Fâ strissulis avonde lungjis di stâ tal for e largjis un pâr di centimetris; poiâlis su la plache e meti tal for a 200 grâts par 25 minûts. Tirâ fûr e taiâ lis strissulis ancjemò cjaldis in tocs di plui o mancul un centimetri.
STRUDELUTS DAL SOLDÂT (SOLDATENFREUNDE)
Preparâ une sorte di sfolie cun 200 gr. di farine, une sedonute rasade di levan, 150 gr. di zucar, une bustine di vaniline, zontâts a un ûf, un ros dal ûf e un pâr di sedons di lat, di tirâ in strichis lungjis tant che la plache dal for e largjis 10 cm. Tal mieç, meti une farsidure fate cun 60 gr. di cjocolate fondente, 40 gr. di nolis e 100 gr. di pomis cuinçadis, dut taçât grues, e sierâ lis strichis di paste tant che piçui strudel, ben strucâts. Pinelâ cul blanc dal ûf sbatût e passâ tal for cjalt juste chel tant che la paste e tachi a indorâsi. Tirâ fûr e taiâ i strudeluts ancjemò cjalts in fetutis di un centimetri, cuntun curtis a see (e tante gracie, parcè che al è facil rompiju!). ■
Margherita Timeus
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
Note FOGOLÂR CIVIC pe stampe taliane – Udin, 18 Lui 2022
PARLAMENTO AL BUIO E GALLERIE SFERZATE DA LUCI IMPROPONIBILI: ECCO I CIVICI MUSEI DI UDINE
Protesta del presidente di Fogolâr Civic e Academie dal Friûl, prof. Travain, contro la cattiva illuminazione del tempio storico dell’autonomia regionale e del patrimonio artistico esposto al castello della cosiddetta Capitale del Friuli.
“Sorestants, nol è mût di ricevi citadin, student e turist in chel limbo de Sale dal Parlament furlan tal Cjistiel, che mighe no son scusis di lassâ a scûr simpri e saldo, ancje cuant che a capitin chei rârs in visite. Se e je pôre di dam pes pituris, che si ruvinin – par chês, però, de Galarie no? – no si puedie meti une lûs impie-stude, a comant automatic, che cuant che al passe il visitadôr al puedi ben gjoldisi il furniment e i siei particolârs e, cuant che al va vie, dut si siere bessôl? No podarìn mai invalorî chê sale, ce che e propon e che e rapresente, in chei stâts achì. Un che al ven a Udin di cjadaldiaul nol à di sperâ di colâ sot concierts o manifestazions par viodi la sale di chel Parlament! Une soluzion e sarà di cjatâle, parcè che cussì nol va ben par nuie. Mi à capitât di visitâ il Cjistiel dentri, mês indaûr, cun int di rivuart, e mi soi vergognât sigûr no par me. Ancje di altris bandis sucedial compagn? Po ben, mâl: cirìn di fâ miôr”. E ancora. “Sorestants, nol sarà mighe pussibil no viodi nuie de grande tele dal Bellunello che e ornave, politiche, il Consei comunâl di une volte e cumò e je in Cjistiel, li de Galarie, e une lûs fastidiose nome le sassine, invezit di permeti di gjoldi chê opare cu lis sôs signifcazions? Sôl par fâ un esempli, che la plui part des pituris in mostre – juste fûr che il vueli famôs dal Carpaccio – e à compagn fastidis. Se si rive a metii une lûs a plomp cence nuie pôre che si ruvini a chel vueli preziôs, no si capìs parcè che in tancj altris câs nol sedi dabon pussibil. Ma sino ridots in chei stâts alì, tal 2022, che no sedin formis di salvâ i cuadris cence sassinâju par fâju viodi? Ce àno di dî i turiscj chei che a capissin alc? Trop àno di stufâsi i nestris students a lâ ator a viodi galariis dal gjenar?”. Così, in buona lingua friulana, il 18 luglio 2022, anniversario storico del Castello, il prof. Alberto Travain, presidente del Movimento Civico Culturale Alpino-Adriatico “Fogolâr Civic” e del Circolo Universitario Friulano “Academie dal Friûl”, ha scritto a Sindaco e Assessori alla Cultura, all’Istruzione e al Turismo del Comune di Udine, protestando per l’inadeguata illuminazione dei Civici Musei castellani, esecrando le tenebre cui è condannato il sontuoso salone del Parlamento friulano, simbolo storico dell’autonomia regionale, e gli strali di luce, al contrario, sferzanti i preziosi dipinti della pinacoteca. “Non sarà questo il modo di valorizzare la propria identità ed i propri beni culturali in faccia alla società odierna, alle giovani generazioni ed ai turisti più arguti, in cerca dell’anima profonda di Udine e Friuli!” ha chiosato il tribuno fogolarista.


text:
4 coments On Il cercandul
-
une volte nd jere une vore di cristians che lavin a cirî la caritât. Mi visi che tal gno paîs a vevin lis lôr zornadis. La Joibe al passave un di Buie:il martars bambole e bamboloti; une volte al mês un Trasaghis. Chest mi faseve plui pore dai zingars. Un Friûl chest che cumò no si viôt plui. Sin viôt di piês. Brâf Pauli.
-
Pauli, tal gno pais e jere une che lave a pitocà a Udin, e cu le man slungjiade e contave che veve pierdut tre fis in russie,cuant dopo muarte ji an fat le utomie le an cjatade ilibade,e lis busis de cjase dutis colmis di rodui di cjartis di mil dai timps, pur se roseadis das pantianes e fur cors.Ma sa pensi ai dis nestris no sai ce dì,almancul lis sos palanchis no son lades a ingrassa il purcit a di chei altris. Ad ogni mut come cal dis Nelo ogni pais al veve i soi.Biele conte ancje parcè vere. Lussian
-
Il pitocâ in chei timps al jere une vore difondût. Mi ricuardi di vê viodût une tabele suntune parêt di cjase che diseve in talian:
"In questo paese è proibita la mendicità"
No sai cetant câs che i fasevin a chest consei, za che la miserie come la fam no à prudence.
Ben contade Pauli.
-
Cinon te basse, tai agns subit daspò de seconde vuere, al passave cul so sacut simpri di miercus, za che i mulinârs a sieravin di lunis e di martars la int a scomençave a lâ a masanâ blave e forment tal mulin. Lui al cirive un pugn di farine di polente ch'a la meteve tun sacut misturant blancje e zale; pe farine di flôr al veve un sacut plui piçul ch'al jere simpri cuasi vueit, par vie che farine di fâ pan a 'nd jere une vore pocje. Bepi


text:
becolâ
6 coments On becolâ
-
-
gracie, amie o amì
i coments e disin partecipazion. e o soi content cuant che prin di ogni judizi, al cori un gjoldi intal lei in plene libertât, un spartî il pinsîr cence prejudizi, un lampâ le intuizion. ancje se dopo le idee e reste divierse (par fortune! diversitât a screâ pinsîrs gnûfs)
butâ jù cu le pene (cui tascj) al cjate compiment nome inte condivision de lete. Scrit e leture, l’istès di fâ l’amôr: se no si è in doi, al è dut un altri mistîr.
mandi, amì o amie [che tu sês lât (lade) a sgarfâ fûr fin sul imprin]
el fari
-
-
-
-
-


text:
Te storie de Cjargne, dongje di chê dai 13 di Dicembar dal 2010 a Paluce, e je stade zontade une altre date: chê dai 15 di Zenâr stâts a Tumieç. Plui di 4.000 personis si son cjatadis sul puint di Cjanive par cjapâ part ae manifestazion organizade dal Coordenament dai Comitâts de Mont Furlane insieme ae Pro Gailtal de Carinzie. Tor lis dôs, dopo vê cjantât cun Aldo Rossi e Lino Straulino, la int che e jemplave dut il puint e à tacât la marce viers Tumieç: denant il strisson “Unità-Dignità”, subit daûr i fruts e po dopo la maree des personis. E sameave une procession cence fin: int di ogni etât cun cartei di proteste di ogni sorte e pronte a fâsi sintî cun sivilots, pignatis, craçulis, sampogns… e tantis bandieris dal Friûl. Rivâts te place, il programe al varès previodût la fermade devant dal Domo ma tal ultin (al pâr par pressions intimadatoriis dai sorestants civîi) la glesie no à permetût di doprâ il sagrât e cussì la polse e je stade fate devant dal municipi, dulà che si jere sistemât il Coro di Sant Ilari che al à intonât i trê imnis ‘Carnorum Regio’, ‘Mameli’ e chel da la Austrie. Dôs peraulis par insuazâ il parcè de manifestazion e po inmò une cjaminade par vie Linussio, G. De Marchi e vie Rome, par sierâ il cercli tornant te Place indulà che a son stâts fats i intervents.
I INTERVENTS_ “O sin un popul che vuê si è unît”, al à scomençât don Di Piazza, “o esprimìn il dolôr di une tiere progressivementri bandonade, dulà che no si è agjît cun progjetualitât e operativitât. Par progjetâ e agjî al vûl cûr e sintiment, culture e capacitât… Jo o soi achì cun voaltris parcè che o soi cjargnel, par condividi cun voaltris la cjarte universâl dai dirits dal om, la nestre Costituzion e il vanzeli di Gjesù di Nazaret…
La partecipazion straordenarie di vuê e je la espression di une lontanance de politiche che no scolte e che no dialoghe. Nol è plui pussibil progjetâ implants di cualsisei sorte cence ponisi prin, intant e dopo, la concezion etiche des conseguencis su lis personis e sul ambient vitâl.”
“Vuê achì e je une Cjargne determinade”, al à continuât Renato Garibaldi (Carnia in movimento”), “no sin cuintri il progrès ma cuintri chei che a imponin il progrès pe speculazion. In cheste place si respire arie di democrazie, di libertât, di autonomie. O sin achì par impensâ che il ben comun al vâl di plui dai ordins di partît. Dome cu la unitât o podarìn resisti ai atacs dai speculadôrs.”
Ma no si à di dismenteâ che vivi in Cjargne al vûl dî tignî dûr “ancje se i contribûts no rivin”, e conte Sonia Dionisio di Lauc, cun cuatri fîs e une aziende agricule cun cuarante vacjis. “O scuen vendi plui di trê litris di lat par un cafè, plui di cinc par un litri di gasoli. Di cui ise la colpe se al tocje vivi cussì?”
“I politics a àn di scoltâ la int”, al dîs Di Piazza, primari tal ospedâl civîl di Tumieç, “o vin bisugne di politics che a sepin scoltâ… no dome sot elezions. La Cjargne no à di tasê ma e à di fâ sintî simpri la sô vôs.”
“Li dentri vuê”, al va indenant Franceschino Barazzutti (Moviment Mont) segnant il barcon dal ufici di indulà che il sindic di Tumieç al cuche, “invezit di tignî i barcons sierâts, se a vessin vût un pôc di judizi a vierzevin i barcons par che al jentràs un pôc di aiar di cheste primevere anticipade cjargnele.”
Une primevere che si ere za viodude intal 1967 “te manifestazion dal siopar gjenerâl cuintri la sopression dal trenut e pal disvilup de Cjargne”, al ricuarde Marco Lepre (Leghe Ambient), “cun 5.000 personis… ancje chê volte il limit al jere stât passât”.
“O vin di finîle di ubidî! O vin di deventâ plui triscj! Nô si batin pe legalitât”, al à vosât Aldevise Tibaldi (Friûl Rurâl). “O sin un popul sôl, o vin dirit ae autonomie che e je stade stabilide de Costituzion e o vin di pratindile e parâ vie cheste etnie di politics, e no viodile plui in chestis placis. No àn di permetisi di cjapânus in zîr.”
“Nissun politic degn di chest non al pues ignorâ il segnâl che al rive in maniere cussì civîl di cheste manifestazion”, al conclût il moderadôr e gjornalist Alessandro Di Giusto. “O speri une dì di podê finî la storie di cheste vicende contant che la nestre Regjon e à dimostrât di jessi, une volte in plui, civîl e progredide. Il progrès si misure ancje daûr di cemût che nô o gjestìn il nestri ambient e il nestri teritori. Massime par cui che al vignarà dopo di nô.”
Marta Vezzi
ATUALITÂT – Pe salvece de Cjargne............
Te storie de Cjargne, dongje di chê dai 13 di Dicembar dal 2010 a Paluce, e je stade zontade une altre date: chê dai 15 di Zenâr stâts a Tumieç. Plui di 4.000 personis si son cjatadis sul puint di Cjanive par cjapâ part ae manifestazion organizade dal Coordenament dai Comitâts de Mont Furlane insieme ae Pro Gailtal de Carinzie. Tor lis dôs, dopo vê cjantât cun Aldo Rossi e Lino Straulino, la int che e jemplave dut il puint e à tacât la marce viers Tumieç: denant il strisson “Unità-Dignità”, subit daûr i fruts e po dopo la maree des personis. E sameave une procession cence fin: int di ogni etât cun cartei di proteste di ogni sorte e pronte a fâsi sintî cun sivilots, pignatis, craçulis, sampogns… e tantis bandieris dal Friûl. Rivâts te place, il programe al varès previodût la fermade devant dal Domo ma tal ultin (al pâr par pressions intimadatoriis dai sorestants civîi) la glesie no à permetût di doprâ il sagrât e cussì la polse e je stade fate devant dal municipi, dulà che si jere sistemât il Coro di Sant Ilari che al à intonât i trê imnis ‘Carnorum Regio’, ‘Mameli’ e chel da la Austrie. Dôs peraulis par insuazâ il parcè de manifestazion e po inmò une cjaminade par vie Linussio, G. De Marchi e vie Rome, par sierâ il cercli tornant te Place indulà che a son stâts fats i intervents.


text:
Vilma Montenuovo e je nassude a Cjanive di Tumieç ai 22 di Mai dal 1919. Chest an e à finît 102 agns, ma la memorie e je inmò vive. E conte: “Rivâ a cheste etât al vûl dî che si ‘nd à passadis avonde. Cuant che o soi nassude, gno pari al jere za muart in vuere: al jerestât ferît, e lu àn puartât tal ospedâl a Perugia indulà che e jere lade jù ancje mê mari. Dopo e je tornade sù achì e e à cjatât dut rot par vie de vuere (e veve za 4 fruts piçui). Dopo si è podude sistemâ intune barache che a vevin fat sù di corse e che no tignive trop il frêt. O fasevin la cole cu la farine blancje, le metevin tes breis e o tacavin sù i gjornâi par che a tignissin un pôc il frêt… Joi ce tant frêt che o vin patît! O sin stâts li par agns, fin che a àn tacât a sistemâ la cjase. O sin cressûts cun tante miserie, tante polente e pôc formadi (cuasi mai il pan, parcè che al costave) e tante mignestre di fasûi. Mê mari e veve un tic di campagne e biel planc e à rivât a vê une vacje. Nô fruts o sin lâts a scuele: gno fradi grant al veve fat la seste, un al è lât in coleç a Udin. Jo o levi a scuele a Tumieç, cui çucui e cuntune manteline sore vie, fin a misdì; po si tornave aes dôs par continuâ lis lezions. Ca e là di Tumieç simpri a pît. Jo o ai fat la cuinte: mê mari e jere vecje e no rivave a stâ daûr ae campagne, e cussì o ai scugnût judâle cun pale e ristiel… No come cumò che no fasin fadie a lavorâ la tiere!
◆ A 17 agns o ai cjatât il morôs (lui al veve 21 agns e al jere di Cjanive). Dopo un pôcs di agns si sin maridâts. Pe ocasion, mê mari e à fat une torte miôr che e podeve: mancul robe si meteve dentri e miôr al jere! Al è vignût sù gno fradi che al jere a Udin: al à puartât la cjocolate che e je stade dade fûr insiemi cuntun piçul tucut di torte. Chê e je stade la mê fieste! Dopo, il gno om al è lât soldât: al à fat siet agns di militâr e tal ultin al è stât presonîr in Gjermanie doi agns… une fortune che ti dîs jo! O vin vût doi fruts: Gianpietro e Loris. Pense che il gno secont fi al à viodût so pari pe prime volte cuant che al veve 2 agns!”
Ricuarts no biei chei de vuere, ancje par Vilma: “O jeri scjampade e lade sù cun gno fi piçul a Vile, li di une agne. La vacje le vevin dade a passi a Divilin e ogni dì o vignivi jù di Vile a cjoli il lat di dâ di mangjâ a mê madone e a gno fi. Dopo, mê cugnade mi à visade di tornâ a cjase parcè che a stavin rivant i rus che a fasevin saltâ i puints. Rivade a Cjanive, o sin lâts a durmî in tancj in canoniche. Cuant che Diu al à volût, o sin tornâts a cjase. O ai bruts ricuarts dai cosacs… a àn puartât vie dut a la int. Dopo al è tornât il gno om e al à scomençât a lavorâ a Milan a fâ l’autist; jo o soi stade vie cun lui 5 agns. La miserie le vevi simpri intor, no podevi spindi. Cuant che o sin tornâts, o vin pensât di fâ sù une cjasute. O vevi 60 agns cuant che il gno om al à scomençât a no stâ ben e al è muart, e jo o soi restade come une ocje.”
◆ Cuant che a Vilma si domandii se al è un truc par rivâ a cheste etât, jê e rispuint: “Nol è nissun segret. Jo o soi lade indevant simpri cussì e no ai fat nuie par deventâ tant vecje… Mi diseve simpri il gno om ‘no tu mûrs tu ve, femine!’: lui al veve simpri alc, e jo no. A mi no mi dûl nuie, si viôt che no je inmò ore che o muri! Mi son muartis dutis lis amiis e no ai nissun vecjo di condividi cun lui i ricuarts.”
◆ Sul mont di vuê, Vilma no à un grant traspuart, anzit e pense che “A son ducj esigjents e no son mai contents. A àn cussì e a vuelin culà. No àn nissun timôr di Diu, no van a messe, no crodin in nuie. O vin di vê ducj un pari come che lu vin sù pe tiere.”
◆ Vilma e à simpri vût une grande passion, chê dal cjantâ. E dîs “O sai tancj cjants. Cuant che o levi in glesie ju davi sù, o vevi une biele vôs”. E, stiçade a cjantâ, e da sù “lis cisilis nus bandonin e il cucuc nol cjante pi… ma l’amôr in me al aumente pe me biele prin di partî. Ma al è tant il ben che i vuei…”
I voi di Vilma a cjapin vite cun cuissà trops ricuarts e a slusin di contentece. ❚
Vilma Montenuovo, 102 agns che contin la storie di un populMarta Vezzi
Vilma Montenuovo e je nassude a Cjanive di Tumieç ai 22 di Mai dal 1919. Chest an e à finît 102 agns, ma la memorie e je inmò vive. E conte: “Rivâ a cheste etât al vûl dî che si ‘nd à passadis avonde. Cuant che o soi nassude, gno pari al jere za muart in vuere: al jerestât ferît, e lu àn puartât tal ospedâl a Perugia indulà che e jere lade jù ancje mê mari. Dopo e je tornade sù achì e e à cjatât dut rot par vie de vuere (e veve za 4 fruts piçui). Dopo si è podude sistemâ intune barache che a vevin fat sù di corse e che no tignive trop il frêt. O fasevin la cole cu la farine blancje, le metevin tes breis e o tacavin sù i gjornâi par che a tignissin un pôc il frêt… Joi ce tant frêt che o vin patît! O sin stâts li par agns, fin che a àn tacât a sistemâ la cjase. O sin cressûts cun tante miserie, tante polente e pôc formadi (cuasi mai il pan, parcè che al costave) e tante mignestre di fasûi. Mê mari e veve un tic di campagne e biel planc e à rivât a vê une vacje. Nô fruts o sin lâts a scuele: gno fradi grant al veve fat la seste, un al è lât in coleç a Udin. Jo o levi a scuele a Tumieç, cui çucui e cuntune manteline sore vie, fin a misdì; po si tornave aes dôs par continuâ lis lezions. Ca e là di Tumieç simpri a pît. Jo o ai fat la cuinte: mê mari e jere vecje e no rivave a stâ daûr ae campagne, e cussì o ai scugnût judâle cun pale e ristiel… No come cumò che no fasin fadie a lavorâ la tiere!


text:
Tirâ claps cuintri dal dabenisim, cun passion e dialetiche
CJANT – L’inteletuâl_Jessi cuintri, bastian contrari. Ledrôs, savoltât, maledet. Ma ancje plen di marum, tant di trasformâ la vite intune acuse continue e rabiose dal podê e des sôs liturgjiis. Velu chi il Pasolini che al à fat scandul dulinvie de sô vite, interpretant la mission dal inteletuâl tant che la necessitât di incjarnâsi intun riviel puartât indevant ancje cun dolôr e cun grande fadie par dâ la vôs a chei che no le vevin e che no le varessin mai vude, ma ancje par sbeleâ il re, dimostrant che al è dome un trombon crot devant dal mont, propit cuant che ducj chei altris si spelin lis mans par berlâ “Osanna” al so vistît fat di nuie. Nol veve intenzion di apartignî a nissune parochie, Pier Paolo, ancje se al jere animât di une fede – tal sens laic e no cristian, si intint – che lu brusave di dentri e lu trasformave intun profete: “vox clamans in deserto”, propit come chel Zuan il Batiste, destinât a finîle malementri ancje lui. Destin dai oms e des feminis che a son fats di che paste li, ben si intint. Al jere marxist, ma suspietôs di chel Partît comunist che al veve tacât a crodi plui ae struture, al aparât, ae strategjie che no ae sô mission libertarie leade ae redenzion dal proletariât, e che si jere trasformât intune glesie rigjide e zelose, cun cardinâi e vescui, zagos e fedêi in procession, dogmatiche e difidente, pronte a bolâ di eresie ducj chei che a olsavin pronunziâ un “et” diferent dal so Credo.
◆ Pasolini al jere un om di culture, ma propit par chest puartât a jessi fastidiôs bande une academie plene di se, vierte dome a chê élite sociâl che di simpri e veve miôr distinguisi dal popul analfabet, ancje mostrant cun braùre e tristerie la sô superioritât inteletuâl, sbatude in muse a fuarce di titui, laureis, dotorâts e catedris a chei che invezit no vevin vude la pussibilitât di studiâ, par vie des necessitâts de vite. E al jere ancje scritôr e poete, regjist e om di teatri, ma simpri tant lontan dai circuits bogns, peâts al monopoli di chei editôrs che a detavin la linie politiche e culturâl dal Pais, cun Feltrinelli, Bompiani, Mondadori e Einaudi in primis.
◆ Intal nestri imagjinari coletîf e reste vivarose la figure di un Pasolini che si rimpine su lis dunis di savalon di Sabaudie, neri tant che un corvat cul capot, intant che l’aiar trist i patafe un cjâf di cjavei disordenâts e sporcs. O pensi che e sedi la rapresentazion plui iconiche (adietîf che al va di mode cumò e che a Pasolini no i sarès plasût propit gran!) dal so spirt masanât e garp di bave amare, impastade cu lis peraulis dai siei scrits, cu lis imagjins dai siei film o cui tancj intervents publics passâts cualchi volte ancje su la television di Stât.
◆ Pasolini nol veve simpatie pal esercit, la idee di patrie svintulade cul colôr de bandiere, il Vatican i faseve vignî ingomit. Al crodeve che la scuele e fos un lûc studât di ogni fantasie, un laboratori là che si coltivave il consens, la ubidience, il pinsîr unic. E, come Lorenzo Milani – juste par ricuardâ un altri grant rivoluzionari di chê ete – al jere convint che e fos il spieli perfet dal so timp, là che i fîs dai siôrs a ocupavin i prins bancs e i fîs dai puars a tignivin impiade la stue de classe in Invier. Al criticave la rigjiditât di une societât come chê taliane là che il fi dal contadin al sarès stât obleât a lâ daûr des olmis di so pari. E il fat che la stesse robe i tocjàs ancje al fi dal farmacist o dal nodâr nol rapresentave dal sigûr une forme di reciprocitât democratiche.
◆ L’inteletuâl, par Pasolini, al veve di jessi prin di dut om di esperience, di ricercje, di grandis leturis, apassionât ae dialetiche, al dibatit, cul gust di stiçâ e la voie di tirâ claps cuintri dal dabenisim che al imperave. E divuardi se si dismenteave di condividi lis passion dal popul, cence mai, ben si intint, deventâ un populist! E chest al voleve dî che un inteletuâl onest al scuen frecuentâ lis “classis subalternis” par judâlis a cjapâ cussience di se: che e je simpri la prime forme di autodeterminazion, e cence di chê nol esist percors di libertât o pussibilitât di cambiament. Nol jere dificil viodilu intes ostariis piês frecuentadis de perifarie, o pûr a inflamâsi par une partide di balon, o a fâ une scampagnade fûr puartis. Lu judave a cjatâ fûr chê gramatiche in comun che i sarès stade impuartante par capî e par fâsi capî.
◆ Nol esist, ore presint, un inteletuâl tant che Pasolini. Cjalant “ce che al ufrìs il convent”, mi pâr che la mignestre e sedi masse lamie o tant sauride di brusâ la lenghe cuvierzint ogni altri savôr. ❚
:::::::::::::::::::::::::::::::::::::::::::::::::::::::::::::::::::::::::::::::::::::::
Al va cuintri dal sisteme e pûr no lu bandone mai dal dut
DISCJANT. Cualchi volte mi ven di pensâ che la resistence inteletuâl che Pasolini al esprimeve cuintri de societât dal so timp – e che lu figurave ai voi dal mont tant che un pensadôr incuiet e traviersât dal sgrisul de soference – e sedi stade une forme maraveose e straordenarie di travistiment psicologjic, morâl e culturâl. Une mascare sielte par interpretâ un sogjet. E sielte cun grande atenzion, di brâf regjist come che al jere, cence mai trascurâ nuie, nancje un particolâr che al podès meti in contradizion la intenzion cu la aparence.
◆ La narazion che Pasolini al faseve de sô famee, presentade come une vicende biografiche là che esclusion e miserie a varessin caraterizade la formazion umane e culturâl dai siei prins agns di vite, e je – apont – une narazion. La mari, Susanna Colussi, e jere une mestre furlane di Cjasarse, e duncje e veve zurât fedeltât al fassisim. No varès insegnât, se no. Il nono, Arbogasto, al vignive fûr di une famee nobiliâr di Ravene; il pari, Carlo Alberto, al jere un uficiâl dal Esercit talian, e duncje ancje incuadrât inte fedeltât al re e al duce (no stin a dismenteâsi che l’an de nassite di Pier Pauli al è il stes de Marcje su Rome. No che cheste e sedi une colpe, ma nus jude a capî miôr il clime de sô formazion). Intindìnsi alore: il nestri autôr al ven fûr di une famee ben plantade de bande dal privileç, no dal sigûr proletarie e nancje contadine. Se e jere colade in disgracie economiche, la colpe e jere dute de passion malsane pal zûc sedi dal nono che dal pari. Un malan, chel di mangjâsi i bêçs e la robe, che par solit i puars no lu àn, dal moment che ur mancje la sostance di meti su la taule: chê verde, dal zûc di cjartis, e chê de cusine di cjase. La prospetive no je indiferente e e marcje une grande contradizion, parcè che il contest origjinari di Pasolini al è piês che no borghês, secont une interpretazion marxiste de storie, dal moment che al è tal stes timp nobiliâr e militâr.
◆ Se Pier Paolo, intes sôs tantis indagjins sociâls che al meteve adun sot forme di interviste, al ves domandât al fi di un muart di fam nassût intune cjase coloniche contadine de basse furlane, o al fi di un operari savoltât inte migrance, ce che al varès mai pensât di un privilegjât deventât puar pe stupiditât dai siei antenâts, dal sigûr no lu varès mai podût mandâ in onde pal calibri des blestemis cusidis dentri de rispueste. Cheste distinzion, che e va fate se si vûl analizâ cun onestât il voli critic di Pasolini, e influence une considerazion plui largje sul so mût di proponisi tant che inteletuâl di oposizion, sielzint di jessi un pensadôr che al va cuintri dal sisteme epûr che no lu bandone mai dal dut: come se, intune clâf psicoanalitiche, al ves vude nostalgjie e voie di tornâ a recuperâ la sô apartignince. Al è come se une volte finide la sô “cerce” dal bas – fat di miserie, perifarie e puaretât – si sintìs rinfrancjât di podê tornâ a condividi i privileçs pierdûts cun chei che in maniere publiche al condanave ma che invezit in privât al continuave a frecuentâ, gjoldint di ducj i lôr privileçs. Pasolini nol veve amîs puars. A jerin ducj personaçs de alte o fintremai de altissime societât. I puars lui ju cjantave, ju rapresentave, ju meteve in sene. Ju comprave. A fasevin part di chel stes circ mediatic che lui al varès smontât fevelant di comunicazion e di lengaç. Studade la lus dal rifletôr, lôr a restavin li, inte velme di une cundizion di dulà che no jerin stâts liberâts. L’inteletuâl al bandonave il set. Al veve di gjavâsi i vistîts de plebe par meti sù l’armelin de sô superioritât. ❚


text:
Gjestion dai spandiments
Lis oparis realizadis di là dal pont di consegne, o ben a vâl dal contadôr, a son di proprietât dal utent, che al è duncje dal dut responsabil sedi tai câs civîi che penâi.
Irisacqua duncje, no rispuint pai dams che a derivin di vuascj tai implants idrics privâts e no concêt sconts par eventuâls dispersions o spandiments dai implants di là dal contadôr, par cualsisedi cause produsûts.
Te eventualitât di dispersions di aghe tal implant privât che a derivin di spandiments platâts, causâts de roture di implants intierâts, murâts o cimentâts e dut câs no rilevabii dal di fûr in mût diret e evident e che no sedin causadis di trascuratece, a tacâ dal 1n di Setembar 2013 Irisacqua e à ativade une polize di sigurazion.
La polize e garantìs ai sigurâts il risarciment dai coscj che a son stâts zontâts in bolete.
No son di considerâ invezit spandiments platâts, chei che a rivuardin il spandiment di rubinets e parts di implants sanitariis di solevament o similârs.
Tal câs che al sedi aciertât un spandiment si à di:
- Denunziâ il dam compilant il modul di pueste, di trasmeti dentri di 30 dîs de scjadince de bolete
- Dimostrâ,ancje in timps diviers, ma dentri di 180 dîs de scjadince de bolete, di vê fat lis oparis par eliminâ il spandiment proviodint la fature pai lavôrs di riparazion e la documentazion fotografiche di cuant che si à cjatât e comedât il spandiment
- evidenziâ un consum superiôr dal 50% dal consum de utence tal an precedent
In presince di chestis cundizions, la polize e proviodarà a cuvierzi ducj i coscj in plui faturâts in bolete.
L’operatività della garanzia è subordinata alla presenza di due letture o autoletture annuali nello storico dell’utenza, dall’effettuazione delle quali è quantificabile la dispersione ed il perdurare della stessa. Qualora risulti solo una lettura o autolettura annuale, la garanzia è operante unicamente fino alla concorrenza di un importo per sinistro pari al 20% del corrispondente massimale di polizza.
Se invezit si vûl rinunziâ ae cuviertidure sigurative, al baste compilâ il modul di pueste.
In alternative, si vise che la Cjarte dal Servizi e proviôt il ricognossiment di un scont pai utents che a àn rinunziât ae sigurazion e par cui che al à patît une pierdite cuntun consum di mancul dal 50% dal storic de utence tal an prime.
In chescj câs, daspò di vê presentât il modul e dimostrât l’esecuzion des oparis par eliminâ la pierdite, Irisacqua e tornarà a calcolâ la bolete cu la tarife base dal servizi di acuedot.


text:
Barufâ e dopo fâ la pâs… O ai reson jo, no o ai reson jo, no jo! E dâti reson dome pal plasê di rindimi, di pierdi une bataie che no m’impuarte, bataie di une vuere mai scomençade. Vincile al vorès dî pierditi, ma ce che o vin al è tant plui grant di cussì, che e baste une ridade par che la bataie si sfanti intune schermade d’amôr. Rindisi par vinci, crevâsi come il glaç di un riul par ch’e torni a cori la aghe.
Ven cun me, tu mi disis, o vuei fâti ce che la Primevere e fâs cui cjariesârs. Cussì al diseve Neruda il poete… ma tu che no tu sês poete, tu sâs dome che mi plâs e tu m’al disis un pôc scherçant, par gust di fâmi ridi. E cussì ridint tu mi puartis ta che altre stanzie, là che nol jentre mai nissun, dome nô doi.
Mi plasarès par une volte, une volte sole, sintî ce che a sintin la tô lenghe, i tiei dêts cuant che mi sgarfin. Mi plasarès une volte jessi il gnerf che al vibre par dut il cuarp fin dentri al to çurviel cuant che o fasin l’amôr. L’ormon che al rimbalze tal to cjâf, che al sclope come i fûcs dal prin dal an, e ti cor jù pal fîl de schene come une faliscje… une volte sole…
Dopo mi plati tal cjalt dai tiei braçs, o poi il cjâf su la tô spale. O cjali il sufit e no viôt, ma o sint il cîl frêt di nêf la di là, o soi come in trance ma cui voi spalancâts. O viôt ogni piçule robe te stanzie: une rose secjade ta un vâs su la ultime scansie adalt, la cuvierte di un libri let a mieç, poiât cu lis pagjinis par jù sul comodin, sul tapêt i blue jeans un pôc fruiâts, cuasi imberdeâts pa la premure di gjavâju…
O sint dut, ma tu cumò no tu mi cjalis plui… ce sêtu daûr a pensâ? No sai parcè che tu vâs vie, i tiei pinsîrs di colp a son masse lontans par me. Cumò l’Invier nol è plui dome fûr, lu sint tai vues e no ai nissun puest dulà platâmi. No sai là che tu sês… Ma se l’Invier al è chi, puedie sei lontane la Vierte?
di Stralunade


text:
#20 – Aiar “Alore vestu?” Eros no lu molave e aromai al jere clâr che une rispuste al veve di dâle. “Sì mo sì! O ven. O varai ben di dâ un sens a cheste robe…” Di cuant che un an prin il so amì lu veve strissinât a fâ il cors di sub, no i veve dât recuie e, [...]
Categorie: Gjenar romantic
#18 – Un lavôr come un altri Ve chi pront l’armamentari par doman buinore. I notabii judaics si son premurâs par ben di vê dut in ordin. No son nancje passâts di Pilato, tant a san che a decidi lis robis impuartantis a son lôr e no chel cocâl di governadôr. Jo, come fari o soi brâf, no dîs di [...]
#17 – Catans intal cûr L’auto si rimpine sacodant su lis cjaradoriis che a foropin ce che al reste de strade. Insom de cleve, il cjamin dirocât al cimie a malistent, glotût inte dismentie de boscaie che e à cjapât il puest dal zardin. Il ciulâ dal puartonut scancarât al pant il bentornât a Catie, biel che si pronte a [...]
#15 – No dome di siums Cuant che gno nono Zuanin al jere tal jet parcè che al veve une brute malatie, mi à clamât par dîmi che mi dave in regâl l’armâr te sô cjamare. Un armâr dulà che cun i miei fradis o zuiavin da di piçui, malcuiets li dentri. Ma jo no savevi la storie di chest [...]
#14 – Diversitât di gjenar Mê none, nassude e muarte tal secul passât, si clamave Gjentile. Nomen homen, a disevin i latins, e jê, in efiet, e veve propit il non cun sè: e jere di bon caratar, simpri di buine lune e dal dut impegnade in cjase pal ben stâ de numerose famee; in pocjis peraulis, e jere une [...]
#12 – Sgarabatul Il so leam cul mont al jere fûr dal vade, al veve une conession passive che i permeteve di percepî dome i stimui ator di se, ma no di interagjî cul ambient che lu circondave. Sin de nassite al soreviveve daûr di cheste bariere cence imprescj a puartade di man par esprimisi, fin che ai dîs agns [...]
#10 – Passaris e palissis E jere une cjase dome di feminis, mari e trê fantatis di maridâ. Une dì, si viodè picjât sul puarton de cjase un floc celestin. Aurore, une des fantatis e veve dât a lûs, no mancjarin i coments de int dal borc: «Po, ma cjale ca, cuant, cemût, cui saraial il pari, forsit cualchi soldat?» [...]
#09 – La scune di Toni Al jere une volte – cumò al è von – un biel zovin, a pene maridât. La sô biele femenute e jere in stât interessant. Ducj i doi a jerin une vore contents. Si domandarin come che a varessin fat a cjatâ i carantans par comprâ le scune. «Le scune, le fâs jo, cun [...]
#08 – Imprescj di pâs, imprescj di vuere Denêl Antoniins al cjalave par la ultime volte il so canocjâl. Chel che i jere stât prestât dal so mestri, Galileo Galilei. Al pensave cun nostalgjie ai siei studis a Padue, a lis letaris che si veve scambiât cul so mestri e ae promesse che i veve fat, finide la vuere, di [...]
#07 – Blecs Carli al jentrà te barache e si fermà devant dal murel di imprescj cun sfuei in blanc e lapis. Il martiel al someave il plui facil. Lu dissegnà adun a une vecje tanaie, smenteade intun cjanton. In pôcs minûts si stufà dal compit e al lassà il sfuei in bande. Al cjapà il mani dal torcul cuntune [...]
#06 – Imprescj Biel dome viodi chei imprescj di lavôr, un dongje l’altri, picjâts sù pal mûr Cumò son che polsin a comedâ le lôr strache, al jutori che a àn dât a tirâ in dilunc le barache O darès la metât dai miei agns in vignude, pûr mi contassin le lôr storie passade Ducj chei imprescj picjâts su chel [...]
#05 – La furmie “La furmie! Dami la furmie!” Cussì al diseve sâr Carli al so garzon. Il paron al voleve cussì staronzâ lis dôs vitrinis de buteghe dopo vê tacât i blecs adesîfs de UNVO, une note dite di distribuzion di alimentârs, tirât vie lis telis di ragn e cambiât la cjarte crepe sclaride dal soreli. E jere une [...]


text:
31 agosto 2008
Scuele furlane
Timp indaûr o vevi publicât une frase di pre Antoni Beline che us torni a segnalâ chi.
Par furtune a 'nd è mestris e insegnants che a lavorin par une scuele plui furlane, e vuê us presenti ancje jo Lorele la Morete (te foto), une insegnante di Codroip che cualchi dì indaûr e à screât ancje un blog che si clame propit Scuele furlane.
Compliments e bon lavôr.
Ps. Se us interesse di lei cualchi biele considerazion su la scuele, scrite di pre Antoni Beline, no stait a dismenteâsi di "Une scuele pai furlans".
Par furtune a 'nd è mestris e insegnants che a lavorin par une scuele plui furlane, e vuê us presenti ancje jo Lorele la Morete (te foto), une insegnante di Codroip che cualchi dì indaûr e à screât ancje un blog che si clame propit Scuele furlane.
Compliments e bon lavôr.
Ps. Se us interesse di lei cualchi biele considerazion su la scuele, scrite di pre Antoni Beline, no stait a dismenteâsi di "Une scuele pai furlans".
30 agosto 2008
Piçule (ma grande) olimpiade a Maian
Îr a palaç Belgrât, tal salon dal consei de Provincie di Udin, si è tignude la conference stampe dal meeting di atletiche lizere inmaneât de associazion Libertas di Maian. L'apontament pe edizion numar 17 e je par sabide ai 6 di Setembar tal stadi di Maian.
Un event internazionâl pardabon impuartant che al ospitarà delegazions sportivis di dute Europe: Cravuazie, Romanie, Ongjarie, Ingletiere, Umbrie, Trevîs, Gurize, Republiche Cece, Slovachie, Marchis, Padue, Belun, Udin, Gjermanie, Serbie, Slovenie, Pordenon, Triest e Vignesie. Ma ancje la Guinee ecuatoriâl.
Par plui informazions, fracait chi.
Un event internazionâl pardabon impuartant che al ospitarà delegazions sportivis di dute Europe: Cravuazie, Romanie, Ongjarie, Ingletiere, Umbrie, Trevîs, Gurize, Republiche Cece, Slovachie, Marchis, Padue, Belun, Udin, Gjermanie, Serbie, Slovenie, Pordenon, Triest e Vignesie. Ma ancje la Guinee ecuatoriâl.
Par plui informazions, fracait chi.
29 agosto 2008
Fieste Ladine 2008
E je tacade la IV Fieste Ladine a Sant Denêl. Ve chi il calendari.
28 agosto 2008
Farcadice a Maian
Dopo de serade sul Pisperc (isal stât cualchidun che nus conti cemût che e je lade?), sabide ai 30 di Avost si davuelzarà la seconde serade di cine par furlan dedicât a Farcadice, i documentaris su la emigrazion furlane fats di Luca Peresson e Carlo Della Vedova.
Apontament a 9 di sere a Deveà: fracait chi par viodi il program de serade.
Apontament a 9 di sere a Deveà: fracait chi par viodi il program de serade.
27 agosto 2008
Ator ator dal Tor
Dal Tor gnûf di Maian si à tant fevelât, let e scrit, ancje su chest blog.
Cumò o lassi fevelâ lis imagjins che mi somee la maniere miôr par fâ viodi ce che al nassarà parsore dal tor di cumò.
Cumò o lassi fevelâ lis imagjins che mi somee la maniere miôr par fâ viodi ce che al nassarà parsore dal tor di cumò.
26 agosto 2008
O ai stât a fâ un zirut
Come che si sarês inacuarts, no soi stât tant presint parcè che mi soi lât a fâ un zirut par stacâ.
Il viaç che o ai fat al è stât te storie, sù par jù, 2 mil agns indaûr.
E o aprofiti par ringraziâ la persone che mi à regalât il biliet (te foto).
Par viodi un piçul video, fracait chi...
Il viaç che o ai fat al è stât te storie, sù par jù, 2 mil agns indaûr.
E o aprofiti par ringraziâ la persone che mi à regalât il biliet (te foto).
Par viodi un piçul video, fracait chi...
22 agosto 2008
Lis contis di Corona
Ve chi un biel libri che o ai a pene finît di lei: autôr Mauro Corona.
Se o sês inmò in vacance, o ancje no, us al consei.
Se o sês inmò in vacance, o ancje no, us al consei.
18 agosto 2008
Grant finâl pirotecnic di Maian
E come ogni an, ancje îr di sere, ultime dal Festival di Maian 2008, o vin viodût i fûcs!
Compliments al Gnut e a dute la Pro Majano!
Grazie!
Ve ca sot une cerce:
Compliments al Gnut e a dute la Pro Majano!
Grazie!
Ve ca sot une cerce:
16 agosto 2008
Auguris Mame!
14 agosto 2008
La Patrie e puarte ben: Chiara di aur!
La Patrie dal Friûl e puarte ben ai atletis impegnâts a lis Olimpiadis di Pechin. E madaiis.
La prime le veve concuistade Davide Rebellin, nomenât te interviste a Franco Pellizzotti tal numar di Avost dedicât al Sport (viôt cuviertine). Ma il vêr colpat al rive cumò cun Chiara Cainero (te foto) che, intervistade prime de partence par Pechin, e à vinçût la medaie di aur tal skeet, prime femine furlane a montâ sù sul scjalin olimpic plui alt di cheste specialitât.
La prime le veve concuistade Davide Rebellin, nomenât te interviste a Franco Pellizzotti tal numar di Avost dedicât al Sport (viôt cuviertine). Ma il vêr colpat al rive cumò cun Chiara Cainero (te foto) che, intervistade prime de partence par Pechin, e à vinçût la medaie di aur tal skeet, prime femine furlane a montâ sù sul scjalin olimpic plui alt di cheste specialitât.
Insumis, un biel segnâl di bande de riviste dute in lenghe furlane, ancje se cumò la sperance di dute la redazion e je chê di fâ fieste in curt par un sucès di une scuadre nazionâl furlane!
Toquiño
e te version taliane
Toquinho - Acquarello
13 agosto 2008
Une altre buine gnove dal President
A continuin lis buinis gnovis: dopo une prime cjapade di posizion dal President (te foto) che al à dit che al difindarà la gnove leç sul furlan e la circolâr dal ministeri de istruzion publiche segnalade îr, ve ca che vuê il President al declare che al sarès ben che une cuote dai insegnants des scuelis a varessin di jessi di marilenghe furlane. E lu declare sul Corriere della Sera: fracait chi par lei dut l'articul.
12 agosto 2008
Buine gnove di bande dal Guvier
Dopo di une prime buine gnove di bande dal President che al à dit di volê difindi la gnove leç sul furlan, ve chi vuê che e ven fûr sul Gazzettino une altre biele indicazion di bande dal Guvier di Rome: come che si lei ancje sul blog dal Comitât 482 il Ministeri de Istruzion Publiche e à mandât fûr un bant pes scuelis li che une des indicazions e je propit chê di aplicâ il principi dal ûs veicolâr par insegnâ a scuele la lenghe furlane (e chês altris de 482/99) e i contignûts.
Compliments a la Ministre Mariastella Gelmini (te foto).
11 agosto 2008
Ocje in bocje
Domenie o ai stât al Festival a la degustazion.
Ancje se la mê diete si fonde sul frico e la cjar purcine, o ai volût provâ "la ocje in bocje", serade di degustazion realizade come chês altris in colaborazion cul ristorant La Staderie di Sant Denêl.
Biel e bon dut, ancje i vins... ce baline!
10 agosto 2008
La Patrie olimpioniche
Se o sês abonâts, us à di jessi za rivade a cjase la Patrie dal Friûl dal mês di Avost, dedicade al Sport.
Ta cheste presentazion jo invezit us feveli di une robe che mi sta tant a cûr, ven a stâi il comunicât di Glesie Furlane, che pal moment e frene cui che al veve tante gole di molzi pre Antoni Beline di dopo muart. In buine sostance dopo che al à lassât cheste tiere, il so non al è lât su la bocje di tancj che a àn nasât l'afâr di sfrutâ in maniere comerciâl i siei scrits: e alore jù ducj a domandâ di voltâ par talian i libris di pre Antoni "par fâ cognossi i siei scrits a ducj".
Intun prin moment ancje jo o vevi valutade cheste necessitât, ma dopo pensant a pre Antoni mi soi dit: "Pre Antoni al saveve scrivi par talian miôr di ducj chei che cumò a domandin di voltâlu dal furlan al talian. La sô sielte di scrivi par furlan e à une motivazion precise: cussientizâ i furlans che la nestre lenghe e je buine par dutis lis situazions e duncje ancje pe leterature, che cun pre Antoni e à tocjât nivei une vore alts. Pre Antoni al à scrit par furlan, pai furlans, par che a cjapin cussience dal valôr de nestre lenghe".
O soi dal dut dacuardi cul comunicât di Glesie Furlane e Patrie dal Friûl, che o cjatais achì.
E mi displâs che ancje int che e jere dongje di pre Antoni no vedi capît (o no à volût capî...) chest resonament che al è a la fonde dal so lavôr.
Ta cheste presentazion jo invezit us feveli di une robe che mi sta tant a cûr, ven a stâi il comunicât di Glesie Furlane, che pal moment e frene cui che al veve tante gole di molzi pre Antoni Beline di dopo muart. In buine sostance dopo che al à lassât cheste tiere, il so non al è lât su la bocje di tancj che a àn nasât l'afâr di sfrutâ in maniere comerciâl i siei scrits: e alore jù ducj a domandâ di voltâ par talian i libris di pre Antoni "par fâ cognossi i siei scrits a ducj".
Intun prin moment ancje jo o vevi valutade cheste necessitât, ma dopo pensant a pre Antoni mi soi dit: "Pre Antoni al saveve scrivi par talian miôr di ducj chei che cumò a domandin di voltâlu dal furlan al talian. La sô sielte di scrivi par furlan e à une motivazion precise: cussientizâ i furlans che la nestre lenghe e je buine par dutis lis situazions e duncje ancje pe leterature, che cun pre Antoni e à tocjât nivei une vore alts. Pre Antoni al à scrit par furlan, pai furlans, par che a cjapin cussience dal valôr de nestre lenghe".
O soi dal dut dacuardi cul comunicât di Glesie Furlane e Patrie dal Friûl, che o cjatais achì.
E mi displâs che ancje int che e jere dongje di pre Antoni no vedi capît (o no à volût capî...) chest resonament che al è a la fonde dal so lavôr.
Publicât di Christian Romanini aes 08:34 10 commenti:
Etichetis: culture, dirits, glesie furlane, identitât, marilenghe, no son plui, novitât, patrie dal friûl, pre Toni Beline, publicitât progrès, rassegne stampe, tutele
I premis Pro Majano
Cualchi zornade indaûr a son stâts consegnâts i Premis Pro Majano, pe solidarietât, pal artesanât e pes ativitâts produtivis.
Te foto un moment de Premiazion, di çampe a drete: Nadia Mansutti, Adriano Piuzzi, Romolo Mansutti, Marco Serafini, Remo Mansutti, Giancarlo Spizzo, Mauro Pighin, Romano Ciani e Stefano Tuti.
Te foto un moment de Premiazion, di çampe a drete: Nadia Mansutti, Adriano Piuzzi, Romolo Mansutti, Marco Serafini, Remo Mansutti, Giancarlo Spizzo, Mauro Pighin, Romano Ciani e Stefano Tuti.
09 agosto 2008
Polimiche sui coscj dal asîl nît
Sul gjornâl o ai let un intervent dal sindic di Sant Denêl, Gino Marco Pascolini, che al acuse di iregolaritât i asîi nît dai comuns dongje.
Par savê di ce che al fevele, lait a viodi tai coments...
Par savê di ce che al fevele, lait a viodi tai coments...
08 agosto 2008
Gardaland!
O vevi pensât di lâ fint a Arcore, ma rivât a Pescjere dal Garde o ai viodût il cartel par Gardaland... no jeri mai stât e alore o ai decidût di lâ a viodi.
Cuant che o voi par montâ sul tronc dal Colorado boat, casualmentri o bechi la Ninine cu la sô amie Barbara (te foto).
E cussì, o sin partîts jù pal riul di aghe: une figade!!!
O soi vignût a cjase di sere content come un frut!
Cuant che o voi par montâ sul tronc dal Colorado boat, casualmentri o bechi la Ninine cu la sô amie Barbara (te foto).
E cussì, o sin partîts jù pal riul di aghe: une figade!!!
O soi vignût a cjase di sere content come un frut!
07 agosto 2008
Auguris Renzo!
Tancj auguris a Renzo!
06 agosto 2008
Mai plui
05 agosto 2008
Alc di lei, MajanoNuova/bis
Juste su chest blog e jere rivade la domande di publicâ dute MajanoNuova on line... dit e fat: la Pro Majano e à metût il pdf de riviste che o podês discjamâ sul vuestri computer.
Compliments al Gnut e a la redazion di MajanoNuova!
Compliments al Gnut e a la redazion di MajanoNuova!
Maurizio Vandelli a Maian
Gnove frescje frescje a pene savude: Maurizio Vandelli (te foto) al torne a Maian cul Festivalshow (frache chi par viodi ducj i ospits)!
Apontament vinars ai 8 di Avost tal cjamp sportîf in place!
Jentrade libare.
Un altri biel colp tal Festival di Maian 2008: compliments al Gnut e a dute la Pro Majano.
Apontament vinars ai 8 di Avost tal cjamp sportîf in place!
Jentrade libare.
Un altri biel colp tal Festival di Maian 2008: compliments al Gnut e a dute la Pro Majano.
Gjate e Tv
Cui che nol à un gjat o une gjate, nol pues capî... a son cussì e vonde!
04 agosto 2008
O ai propit bisugne di feriis
Eh sì: cuant che si è stracs la uniche maniere di recuperâ e je chê di polsâ... e jo (te foto) o ai propite bisugne di un tic di vacancis...
Cun vuê o soi a cjase par cualchi zornade!
Cun vuê o soi a cjase par cualchi zornade!
03 agosto 2008
Cun Mauro Corona a Valbrune
Îr di sere, come che al à visât ancje il President, o ai stât a sintî Mauro Corona (te foto intant che mi autografe un so libri) che al fevelave di Julius Kugy, alpinist gurizan nassût 150 agns za fa.
Ancje se Thermo al insist che o ai puartât la ploie, jo no 'nd ai becade... o ai testemonis!
Ancje se Thermo al insist che o ai puartât la ploie, jo no 'nd ai becade... o ai testemonis!
02 agosto 2008
La nuditât
La nuditât e je une forme di art.
E propit par chest mi soi decidût, dopo tant timp, a cjapâ ancje jo cheste strade. I ai pensât parsore une vore, ma a chest pont rivât l'Istât, o pensi che e sedi rivade la ore... Dopo dut lu àn fat tancj altris prin di me: Agnelli, Ferrara... e duncje parcè no ancje jo?
Par rispiet dai plui piçui però o ai ancje decidût di filtrâ i acès e duncje par chei che a àn voie di viodimi come che "mame mi à fat": fracait chi.
E propit par chest mi soi decidût, dopo tant timp, a cjapâ ancje jo cheste strade. I ai pensât parsore une vore, ma a chest pont rivât l'Istât, o pensi che e sedi rivade la ore... Dopo dut lu àn fat tancj altris prin di me: Agnelli, Ferrara... e duncje parcè no ancje jo?
Par rispiet dai plui piçui però o ai ancje decidût di filtrâ i acès e duncje par chei che a àn voie di viodimi come che "mame mi à fat": fracait chi.
Donazion di plasme estive
E dopo de donazion presidenziâl, ve chi la tierce donazion consiliâr di chest an... Come che o fâs di cualchi timp, o soi tornât a donâ plasme.
E je simpri tante dibisugne e massime di Istât al è impuartant lâ a donâ sanc (o plasme come tal gno câs).
Come che al dîs ancje il President, e je une buine azion par 2 motivazions: tu fasis dal ben a chei altris, ma tu ti fasis dal ben ancje a ti parcè che tu ti mantegnis controlât.
Cemût fâ par donâ sanc? Se no us fasin cuintri indicazions, la sere prime mangjait lizêr e bevêt tante aghe.
E je simpri tante dibisugne e massime di Istât al è impuartant lâ a donâ sanc (o plasme come tal gno câs).
Come che al dîs ancje il President, e je une buine azion par 2 motivazions: tu fasis dal ben a chei altris, ma tu ti fasis dal ben ancje a ti parcè che tu ti mantegnis controlât.
Cemût fâ par donâ sanc? Se no us fasin cuintri indicazions, la sere prime mangjait lizêr e bevêt tante aghe.
Fontanini in visite a Sant Tomâs
Ta chescj dîs al è stât in visite a Sant Tomâs il President de Provincie di Udin Pietro Fontanini (te foto). Cun lui l'assessôr Provinciâl Adriano Piuzzi che lu à compagnât a cognossi il sît dal Ospizi di Sant Zuan. Tal prin coment, il resocont dal incuintri cu la zonte comunâl e i esperts che a son daûr a lavorâ li.
O soi content parcè che o viôt che al cres l'interès par un sît une vore impuartant ancje se cualchidun al continue a jessi convint che al sedi un "côl di claps"... (ancje tra i aministradôrs che a son sentâts in consei comunâl...).
O soi content parcè che o viôt che al cres l'interès par un sît une vore impuartant ancje se cualchidun al continue a jessi convint che al sedi un "côl di claps"... (ancje tra i aministradôrs che a son sentâts in consei comunâl...).
01 agosto 2008
A mi mi ricuarde alc...
Su la stampe di chescj dîs al à tignût banc il câs di Vittorio Sgarbi, ex assessôr a la culture di Milan, revocât dal Sindic Moratti. Ogni tant il prof. Sgarbi al passe la rie, ma no si pue dineâ che al sedi une persone inteligjente e di une culture di nivel, discutibil sì, ma cun capacitâts.
Tornant al câs, il Tar al à dât reson a Sgarbi, revocât cence motivazion.
Cheste vicende mi ricuarde une altre revoche, ma che e à vût une altre conclusion... prin di dut parcè che jo no ai fat nissun ricors, stant che no mi somee che i tribunâi a sedin la sede miôr pe politiche.
Dut câs chest fat di cronache mi da une piçule sodisfazion morâl: provìn a gambiâ i nons... O pensi che si varès podût vê ancje chi cualchi biele sorprese.
Ancje jo o condivît la sielte che al à fat Sgarbi e mi sarès compuartât compagn, ma mi ven di fâmi une domande: ancje jo aio di lâ a fâ il Sindic in Sicilie?
:-)
Tornant al câs, il Tar al à dât reson a Sgarbi, revocât cence motivazion.
Cheste vicende mi ricuarde une altre revoche, ma che e à vût une altre conclusion... prin di dut parcè che jo no ai fat nissun ricors, stant che no mi somee che i tribunâi a sedin la sede miôr pe politiche.
Dut câs chest fat di cronache mi da une piçule sodisfazion morâl: provìn a gambiâ i nons... O pensi che si varès podût vê ancje chi cualchi biele sorprese.
Ancje jo o condivît la sielte che al à fat Sgarbi e mi sarès compuartât compagn, ma mi ven di fâmi une domande: ancje jo aio di lâ a fâ il Sindic in Sicilie?
:-)
Inmò compliments a Luca e Carlo
Nus àn dit che Farcadice, la serie di documentaris su la emigrazion furlane (Colonia Caroya, Charleroi, Umkomaas e Toronto), aromai si sierave.
Sperìn che il gnûf ricognossiment che a àn ricevût a Bardonecchia (Piemont) al zovi a fâur gambiâ idee. Pal moment, inmò tancj compliments a Luca e Carlo (te foto) e 2 grazie: un come "Christian" par vêmi dât la pussibilitât di partecipâ a une part di chest progjet e un come "furlan" par vêmi regalât une testemoneance inestimabil su la storie de mê int.
Par cui che al è interessât a viodi i documentaris, usgnot a Trep te cuarte fieste dal Emigrant e sarà la proiezion vierte par ducj. Si tache cuant che al va jù il soreli.
Sperìn che il gnûf ricognossiment che a àn ricevût a Bardonecchia (Piemont) al zovi a fâur gambiâ idee. Pal moment, inmò tancj compliments a Luca e Carlo (te foto) e 2 grazie: un come "Christian" par vêmi dât la pussibilitât di partecipâ a une part di chest progjet e un come "furlan" par vêmi regalât une testemoneance inestimabil su la storie de mê int.
Par cui che al è interessât a viodi i documentaris, usgnot a Trep te cuarte fieste dal Emigrant e sarà la proiezion vierte par ducj. Si tache cuant che al va jù il soreli.
Iscriviti a: Post (Atom)


text:
Statistiche
La statistiche e je une sience di derivazion matematiche che si ocupe di studiâ e descrivi la realtât fenomeniche intai siei aspiets di rilevazion numeriche. La statisiche e derive partant lis sôs regulis e lis sôs valutazions cualitativis traviers de analisi di rilevaments cuantitatîfs oportunementri selezionâts.
La metodologjie statistiche e ven sudividude tradizionalmentri in doi ramaçs, a strent leâts:
La prime e rivuarde indicadôrs statistics (indicadôrs di posizion, di variazion, di concentrazion, di corelazion, ecc.) par riassumi cun pôcs numars (medie, variance, ecc.) realtâts ancje complessis.
La statistiche inferenziâl e à l'obietîf di fâ afermazions consistents ancje par fenomens che no son stâts osservâts, gjeneralizant i risultâts a partî dal dât empiric; al studie cun di plui la verifiche di ipotesi. Par fâ chest e dopre i struments de teorie de probabilitât.


text:
La Aleance Libare Europeane (ALE) e finìs i siei prin cuarante agns di vite. Chel che in dì di vuê al è il “partît politic european” che al ten dongje cuarantesiet moviments e partîts che si presentin tant che la espression politiche plui sclete di nazionalitâts, minorancis o regjons in Europe, al nasseve in maniere uficiâl ai 9 di Lui dal 1981. In chê dì e vignive fate buine la Declarazion de convenzion di Brussel, clamade ancje «Cjarte pe Europe dai popui», un document che in chel istès al jere il so manifest programatic e il so at costitutîf. La Aleance e nasseve tant che «associazion di cooperazion là che si dan adun partîts politics che si tegnin fûr dai schemis dal pinsîr politic tradizionâl, stant che a metin in prin plan un regjonalisim integrâl, che al à une concezion che si fonde su la relazion positive tra identitât individuâl e identitât di popul, che e cjate la sô espression struturâl intes decisions democratichis armonizadis daûr dal model federâl, e che e ricognòs il valôr de diversitât e de justizie sociâl».
◆ Tra i fondadôrs de ALE a jerin il Partît nazionâl frison (FNP), la Unione di u Populu Corsu, la Union Valdôtaine (UV) e la Volksunie (VU), il partît democratic flamant, che za intal 1979 si veve presentât aes primis elezions europeanis cuntun program orientât bande un federalisim european democratic, basât su regjons e nazionalitâts (i popui di Europe) e fasint indenant la costituzion di une aleance tra organizazions politichis cun chê stesse ispirazion (la ALE, riclamade ancje inte denominazion de proprie liste eletorâl: Volksunie in de Vrije Europese Alliantie).
◆ Il percors inviât in maniere uficiâl in chê volte al jere za tacât cualchi timp prime. Cun di fat, intal 1979, compagn de Volksunie, ancje altris grups politics nazionalitaris e regjonaliscj si vevin presentâts intes primis elezions europeanis, tirant dongje in cualchi câs ancje consens significatîfs, e tra Jugn e Avost di chel stes an i lôr rapresentants si vevin dât adun in doi incuintris a Brussel e a Bastia. Cun di plui, bielzà tal 1975, uns pôcs di chei che a saran i fondadôrs de ALE si vevin dât dongje intun “ufici des nazions cence stât”, marcant za in chê volte che la union de Europe, par che e fos pardabon rispietose des diversitâts e dai dirits, no podeve fondâsi dome sui stâts, parcè che se e ves fat cussì e sarès lade dilunc a meti in vore chês injustiziis e chês opressions che a son tipichis dai «stâts cun struture centralistiche». Ma salacor resonaments di cheste fate a jerin stâts fats indenant ancjemò prime, za inte prime metât dal Nûfcent, intant e dopo de Vuere grande, vie pe Resistence e juste dopo de fin dal Secont conflit, e po ancjemò tai agns Sessante.
◆ Tacant de sô fondazion, la ALE e je lade dilunc a disvilupâ un plateforme programatiche che si fonde su federalisim integrâl, dimension regjonâl, valorizazion dal pluralisim culturâl, promozion des lenghis minorizadis, disvilup economic ecuilibrât e sostignibil, concertazion sociâl e solidarietât sedi in Europe sedi cul rest dal mont. La Aleance e je stade simpri presinte inte aule di Strasburc cui siei eurodeputâts e vie pes legjislaturis e je lade dilunc a infuartî la sô colaborazion cui Verts, che si palese ancje inte creazion dal grup comun intal Parlament European.
◆ Impegnade, tes istituzions e tai teritoris, in cetantis bataiis democratichis e europeistis sui temis de partecipazion dai citadins, de tutele des minorancis, dal rispiet dai dirits umans e de sostignibilitât economiche e ecologjiche, la ALE e je lade dilunc a marcâ il so profîl di formazion politiche europeane progressiste, cun riferiment sedi ai temis sociâi sedi ae prospetive de unitât europeane.
◆ La Aleance intal 1994 si à costituide in federazion di partîts politics, in conformitât cu lis disposizions dal articul 138A dal Tratât di Maastrich, cu la denominazion di Partît democratic dai popui di Europe (ALE-PDPE), e po tant che che vêr e propri “partît european”, cemût che al è stât ricognossût in maniere uficiâl ai 13 di Otubar dal 2004. A fasin part de ALE ancje la Slovenska Skupnost, Patrie Furlane e il Pat pe Autonomie. ❚
La Aleance Libare Europeane, 40 agns di storie de bande dai popui e dai lôr diritsMarco Stolfo
La Aleance Libare Europeane (ALE) e finìs i siei prin cuarante agns di vite. Chel che in dì di vuê al è il “partît politic european” che al ten dongje cuarantesiet moviments e partîts che si presentin tant che la espression politiche plui sclete di nazionalitâts, minorancis o regjons in Europe, al nasseve in maniere uficiâl ai 9 di Lui dal 1981. In chê dì e vignive fate buine la Declarazion de convenzion di Brussel, clamade ancje «Cjarte pe Europe dai popui», un document che in chel istès al jere il so manifest programatic e il so at costitutîf. La Aleance e nasseve tant che «associazion di cooperazion là che si dan adun partîts politics che si tegnin fûr dai schemis dal pinsîr politic tradizionâl, stant che a metin in prin plan un regjonalisim integrâl, che al à une concezion che si fonde su la relazion positive tra identitât individuâl e identitât di popul, che e cjate la sô espression struturâl intes decisions democratichis armonizadis daûr dal model federâl, e che e ricognòs il valôr de diversitât e de justizie sociâl».


text:
Sul Corriere della Sera di Sabide prin di Setembar e je stade publicade une interviste fate al gardenâl Carlo Maria Martini ai 8 di Avost di chest an, cualchi setemane prime de muart. E je une sorte di testament spirtuâl. Il gardenâl le à lete e aprovade.
O desideri ripuartâdint cualchi toc; o pensi che nus slargjarà il cûr; dal sigûr nus fasarà rifleti.
I è stât domandât: – Cemût viodial la Glesie?
«La Glesie te Europe e te Americhe dal benstâ e je strache. La nestre culture e puce di vecjo, lis nestris glesiis masse grandis, lis cjasis religjosis vueidis, la burocrazie glesiastiche ingruessade, i nestris rîts e vistîts in pompe magne. O sai che no si pues molâ dut intun colp, ma si podarès cjatâ personis libaris e plui dongje de int come che a son stâts il vescul Romero o i gjesuits di El Salvadôr. Culì di nô, dulà sono finîts i profetis che nus vierzin il cûr? Nol è just blocâju cu lis cjadenis de istituzion».
– Cui puedial dâ une man a cheste nestre Glesie?
«Jo o consei il Pape e i vescui di cirî dodis personis fûr dai schemis precostituîts e di metilis tai puescj di direzion. Personis che a scoltin i plui tribulâts e che a vebin zovins dongje di se, par sperimentâ stradis gnovis. O vin dibisugne di int che e bruse di passion; dome cussì il spirt al pues slargjâsi dapardut».
– Ce conseial di fâ par sveâ cheste glesie?
«O consearès trê imprescj. Il prin al è la conversion. La Glesie e scuen ricognossi i siei erôrs e jentrâ tune strade dal dut gnove, començant dal Pape e dai vescui. I scandui de pedofilie nus sburtin al gambiament. Lis domandis su la sessualitât e su dutis lis problematichis peadis al cuarp a spietin rispueste. O vin di sancirâsi se la int e scolte ancjemò i conseis de Glesie in materie sessuâl.
Il secont imprest al è la Peraule di Diu. Dome chel che al sint intal so cûr cheste Peraule, al è fra chei che a judaran la Glesie a rinovâsi. La Peraule di Diu e je semplice; e cîr un cûr amì che le scolti. Ni i predis ni il dirit cjaluni a puedin sostituî l’interioritât de persone.
Il tierç imprest par vuarî a son i sacraments. Chescj, a àn di jessi un sostentament su la strade e tes debolecis de vite. O pensi a ducj i divorziâts, a chei che si cjatin tun secont matrimoni, a lis fameis slargjadis. Dute cheste int, e à dibisugne di une protezion speciâl. Se lis fameis si sintin slontanadis de glesie, o pierdarìn ancje lis gjenerazions a vignî. La domande se i divorziâts a puedin fâ la comunion e varès di sedi ribaltade. Al sarès di dî: cemût lis fameis che si cjatin in situazions intrigadis puedino cjatâ zovament tai sacraments?
La Glesie e je restade indaûr di dusinte agns. Parcè no si daie une scjassade? Vino pôre? Pôre, impen di coragjo? La fede, la fiducie, il coragjo a son la fondamente de Glesie.
Jo o soi vecjo, malât e o dipent dal jutori di chei altris. Lis personis buinis dongje di me mi fasin sintî il lôr amôr. Chest amôr al è plui fuart dal sintiment di sfiducie che ogni tant o provi tai confronts de Glesie in Europe. Dome l’amôr al vinç la strachetât. Diu al è amôr. Par chest, o ai ancje jo une domande par te: tu, se tu i vuelis ben a la Glesie, ce puedistu fâ par jê?» ■
pre Tonin Cjapielâr
MEDITANTLIS TAL SO CÛR. Tu ce puedistu fâ............
Sul Corriere della Sera di Sabide prin di Setembar e je stade publicade une interviste fate al gardenâl Carlo Maria Martini ai 8 di Avost di chest an, cualchi setemane prime de muart. E je une sorte di testament spirtuâl. Il gardenâl le à lete e aprovade.


text:
Une esperience pardabon uniche e emozionante. Une volte ad an, si pues lâ a cjapâ messe in lenghe furlane inte suaze dal Domo di Milan, une des glesiis plui innomenadis dal mont.
Une robe che no san ducj, magari cussì no, e che si fâs la tierce domenie di Dicembar, chest an ai 15.
Le organize il Fogolâr Furlan di Milan, simpri presint cuntun trop di lôr vistûts cui costums tradizionâi furlans a compagnâ la jentrade di cui che al funzione. Ospits par dî la Messe, predis furlans: par chi a son passâts bonsignôr Duilio Coronali, bonsignôr Loris della Pietra diretôr dal Seminari interdiocesan di Cjastelîr di Pagnà, bonsignôr Lucio Soravito vescul de Glesie di Adrie-Rovigo che al è mancjât chest Istât.
Chest an la emozion par nô di La Patrie dal Friûl e je dople parcè che a dî messe al sarà pre Roman Michelot di Glesie Furlane, che i letôrs a cognossin ben stant che al è ancje un nestri editorialist. A compagnâlu, il Grup Corâl Vôs di Vilegnove che vie pe celebrazion al fasarà cjants di tradizion patriarchine furlane. Dentri dal repertori a saran ancje un cjant di Jacopo Tomadini e un cjant corâl di Bach voltât par furlan.
Une curiositât e je che la messe si fâs cul rît ambrosian e no cun chel latin, e cussì pre Roman al varà di studiâ un tic. Cualchidune des particolaritâts di chest rît a son che il scambi de pâs si fâs prime dal ofertori, lis particulis si crevin prime dal Pari Nestri e i letôrs a domandin la benedizion al predi prime di ogni leture, ancje dai salms.
Apontament duncje in Domo a misdì e mieç (12.30). Une racomandazion: miôr rivâ une orute prime parcè che cumò, dopo dal Expo, la glesie grande di Milan e je deventade un atrat turistic mai come prime, e lis filis par jentrâ a son grandis. Chei che a jentrin a vegnin controlâts ducj, ancje chei che a van a cjapâ messe. Se no si puarte la borse, si sparagnisi cualchi minût di spiete. Un sacrifici che, us sigurìn, al vâl la pene: se par câs o vês in program une gjite a Milan, o varês une robe in plui ce contâ a cjase, e pardabon biele. ❚
Dree Venier


text:
Borut Pahor, 54 agns, al è stât confermât, domenie ai 12 di Novembar, president de Republiche di Slovenie par altris cinc agns. Inte balotazion – il president al ven elet in maniere direte cuntun sisteme eletorâl maioritari a dopli turni – al à otignût il 52,99% dai vôts (375.229). Il so sfidant, il sindic di Kamnik Marjan Šarec, ex atôr comic e imitadôr di personaçs politics, si è fermât al 47,01% (332.949). Di “new entry” inte politiche statâl Šarec, che ai 2 di Dicembar al à fat 40 agns, al à passât Pahor in dôs des vot circoscrizions là che e je dividude la Slovenie, e in 18 distrets. In ducj chei altris, al à prevalût Pahor che al à otignût un dai miôr risultâts intal distret di Tulmin – che al cjape dentri i comuns de Alte Val dal Lusinç, confinants cu la provincie di Udin -, dulà che al è rivât a cuasi il 60% des preferencis.
Ancjemò tant basse la afluence aes urnis, che si è fermade al 41,85% di chei che a àn dirit; chê dal prin turni e jere stade di pôc superiôr (44,24%). Ancje cinc agns indaûr, la afluence al secont turni e jere stade une vore basse (42,41%), duncje no son stadis grandis diferencis intal numar dai votants efetîfs (717.095 cuintri i 725.768 di cinc agns indaûr). L’interès pes elezions presidenziâls al è calât però une vore a pet des tornadis di prime. Intal 2007, al secont turni al è lât a votâ il 58,46% di chei che a vevin dirit, intant che al prin turni la afluence e jere stade dal 57,67%. Ae balotazion dal 2002, la afluence e jere stade dal 65,39% cuintri il 72,07 dal prin turni. Intal 1997 e intal 1992, cuant che al à prevalût Milan Kučan za al prin turni, la afluence e jere stade dal 68,29% e dal 85,84%. Al va dit che un trend dal gjenar si cjate però ancje intes elezions politichis. Intal 2014, al è lât aes urnis par elei il gnûf parlament dome il 51,73% di chei che a vevin dirit, intant che dome trê agns prime la afluence e jere stade dal 65,60%.
Par ce che al tocje i risultâts dai doi sfidants, si à di dî che il president Pahor intal 2012 al veve otignût ae balotazion plui di cent mil vôts in plui (478.859 a son stâts i eletôrs che lu àn votât cinc agns indaûr). Cun di plui, cheste volte, tra prin turni e balotazion, al à otignût dome cirche 20.100 vôts in plui. Une volte otignude la ciertece de rielezion, Pahor al à afermât che «mentri che aes elezions precedentis il vôt par me al jere leât in buine part ae contrarietât viers dal president che al jessive Türk, cheste volte i eletôrs a àn decidût par me e pe politiche che o puarti indenant. O capìs che i slovens si spietin che o intervegni cun plui frecuence, mi impegni a fâ sintî di plui la mê vôs.»
Pahor al à sotlineât ancje che il messaç principâl che al derive di cheste tornade eletorâl e je la vitorie de politiche che e unìs, rimarcant che ancje in Europe a son aromai rârs i câs là che al ven riconfermât il mandât ai politics in cjarie.
Sodisfat dal propri risultât ancje Šarec che al à dit di jessi braurôs di vê lotât, ae sô prime esperience a nivel statâl, fin ae fin (a pet dal prin turni là che al veve otignût il 24,76% – i candidâts totâi a jerin nûf, tra chei ancje esponents massims dai partîts slovens principâi -, al à concuistât plui di 146.700 vôts in plui) cuntun politic di lunc cors tant che Borut Pahor.
Il president sloven al svante di fat une cariere politiche une vore lungje. A dome 26 agns al jere za membri dal Comitât centrâl de Leghe dai Comuniscj de Slovenie; dopo la dissoluzion de Jugoslavie al à cuviert rûi impuartants inte rifondade Leghe dai Comuniscj de Slovenie – Partît democratic riformist, e al è stât leader dai socialdemocratics dal 1997 fin al Jugn dal 2012. Intal stes periodi al è stât ancje president dal parlament sloven, europarlamentâr e prin ministri sloven (tra il 2008 e il 2011). Inte Sierade dal 2012 al è stât elet president de Slovenie. Il secont mandât di president al sarà probabilmentri la sô ultime incarghe a nivel massim.
✒ Tjaša Gruden
SLOVENIE. Pahor tornât a elei president, al cale però l’interès dai eletôrs............
Borut Pahor, 54 agns, al è stât confermât, domenie ai 12 di Novembar, president de Republiche di Slovenie par altris cinc agns. Inte balotazion – il president al ven elet in maniere direte cuntun sisteme eletorâl maioritari a dopli turni – al à otignût il 52,99% dai vôts (375.229). Il so sfidant, il sindic di Kamnik Marjan Šarec, ex atôr comic e imitadôr di personaçs politics, si è fermât al 47,01% (332.949). Di “new entry” inte politiche statâl Šarec, che ai 2 di Dicembar al à fat 40 agns, al à passât Pahor in dôs des vot circoscrizions là che e je dividude la Slovenie, e in 18 distrets. In ducj chei altris, al à prevalût Pahor che al à otignût un dai miôr risultâts intal distret di Tulmin – che al cjape dentri i comuns de Alte Val dal Lusinç, confinants cu la provincie di Udin -, dulà che al è rivât a cuasi il 60% des preferencis.


text:
Eckersdorf; Eckersdorf; Eckersdorf; Eckersdorf; Eckersdorf; Eckersdorf; Eckersdorf; 埃克爾斯多爾夫; Eckersdorf; Eckersdorf; Ekkepcдopф; 埃克爾斯多爾夫; Eckersdorf; Eckersdorf; Eckersdorf; Эkkepcдopф; Eckersdorf; Eckersdorf; Eckersdorf; Eckersdorf; Eckersdorf; Eckersdorf; Eckersdorf; ەككەرسدورف; Ékkersdorf; Eckersdorf; Ekepcдopф; Eckersdorf; Eckersdorf; Eckersdorf; Эkkepcдopф; Eckersdorf; Eckersdorf; Eckersdorf; Eckersdorf; إيكيرسدورف; Eckersdorf; Eckersdorf; 埃克尔斯多尔夫; Эkkepcдopф; Eckersdorf; Eckersdorf; Eckersdorf; Eckersdorf; Eckersdorf; Эkkepcдopф; Eckersdorf; Eckersdorf; Eckersdorf; Eckersdorf; اکرسدورف; 埃克尔斯多尔夫; Eckersdorf; Էքերսդորֆ; エッカースドルフ; Eckersdorf; Eckersdorf; Eckersdorf; Eckersdorf; Eckersdorf; Эkkepcдopф; Eckersdorf; Eckersdorf; Eckersdorf; Eckersdorf; Eckersdorf; Eckersdorf; Eckersdorf; Ekepcдopф; Eckersdorf; Eckersdorf; Eckersdorf; Eckersdorf; Eckersdorf; Eckersdorf; Eckersdorf; Eckersdorf; Eckersdorf; Eckersdorf; Eckersdorf; Ekersdorf; Eckersdorf; Eckersdorf; Eckersdorf; Eckersdorf; Eckersdorf; Eckersdorf; Eckersdorf; Eckersdorf; Eckersdorf; Eckersdorf; Eckersdorf; Eckersdorf; Eckersdorf; Эkkepcдopф; Eckersdorf; Eckersdorf; Eckersdorf; Eckersdorf; Eckersdorf; Eckersdorf; chemun de la Germania; település Németországban; gmejna w Bayerskej; komunë në Gjermani; Gemeinde im Landkreis Bayreuth in Bayern; munisipyo; ciudad de Alemania; kommune i Bayern i Tyskland; gemeente in Beieren; obec v zemském okresu Bayreuth v Německu; commune allemande; komunumo en Germanio; rpoMaдa B HiMeччиHi, фeдepaлbHa зeMля БaBapiя; municipality in Landkreis Bayreuth in Germany; بلدية ألمانية في ولاية بافاريا; kumun alaman; comune tedesco; Eckepcдopф; Ekkersdorf; Эkkepcдopф; Eckersdorf (Bayreuth); Eckersdorf
Subcategories
This category has the following 14 subcategories, out of 14 total.


text:
Imprescj che a puedin coventâ par scrivi une conte curte, par imparâ alc de marilenghe, par cognossi un pocje di leterature furlane.
Imprescj
- Grant Dizionari Bilengâl Talian-Furlan (Arlef)
- Grant Dizionari Bilengâl Talian-Furlan (Claap – cun login)
- Coretôr ortografic furlan
- Sinonims e Contraris
- La tastiere furlane pal ordenadôr
- La tastiere furlane pal telefonin
- Vichipedie
- Dizionari Biografic furlan
- Blecs: pillole di friulano
- Cemût scrivi une buine conte curte
- Grafie uficiâl
- Grafie uficiâl dai nons di lûc
Di scjamâ
Cemût si disial
A cure dal Ostîr di Contecurte
- Cemût si disial par furlan? Libellula, coccinella, mantide
- Cemût si disial par… talian? Sclopit, ardielut, urtiçons
- Cemût si disial par furlan? Primula, croco, ciclamino
- Cemût si disial par furlan? Narciso, tarassaco, fiordaliso
- Cemût si disial par… talian? Massanc, cumiere
- Cemût si disial par furlan. Pungitopo, agrifoglio, vischio, rosa canina.
Lenghe e Leterature Furlane
a cure di Sandri Carrozzo, il Camarîr de Ostarie
- Leterature furlane: Agnul di Spere
- Leterature furlane: Raff BB Lazzara
- Leterature furlane: Checo Tam
- Leterature furlane: Fabian Ros
- Leterature furlane: Ivano Urli
- Leterature furlane: Ugo Pellis
- La Comugne
- Ator pes peraulis: Ritmi
- Cirint di scrivi coret: La gramatiche furlane
- Cirint di scrivi coret: La ortografie furlane
- Cirint di scrivi coret: La becade dal gjalut de biele creste
- Lei par furlan: un piçule vuide di fonde
- Lei par furlan: C e Q
- Lei par furlan: vu- e u-
- Lei par furlan: la pronunzie di Z
- Lenghe furlane: indi, ‘nd – ce fâ di lôr?
- Lenghe furlane: leteradure o leterature?
- Lenghe furlane: la pronunzie di “i” tra vocâls
- Lenghe furlane: vecjo, vieli o vieri?


text:
La ponte de pale a leve vie drete e sigure, segnant par ben la sacume su la tiere a pene tirade a nivel. Aromai il garzon dal pizighet nol cjapave plui misuris e al lave vie a scuare cence vê bisugne di imprescj particolârs. Cun tantis busis che al veve fat, al jere deventât une vore brâf intal so lavôr. Dôs spudadis intes mans par sigurâsi miôr il mani e al jere pront a scomençâ.
Intant daûr dal zovin si jerin fats dongje doi oms. Doi siorons di chei che ti
cjalin dal alt in bas.
— Jo la mê buse la fasarai fâ plui lungje! — Al veve dit il prin. — O pues
permetimi une casse fûr dal normâl. A varan di jessi in sîs par bande a
puartâmi! Parsore da tombe, di sigûr al cressarà un arbul che al mostrarà a
ducj cui che o jeri!
— Jo invezit, la mê buse le fasarai fâ plui largje! — Al stiçave il secont. — o ai
voie une casse comude, a dôs placis, almancul par il sium eterni! E l’arbul che al cressarà par sore al fasarà ombrene ancje a lis lapidis dongje!
Intant il garzon al veve scomençât a dâi di vene, lant sot a sbreghebalon. Al
lavorave svelt, tant che la pale e someave lâ indenant di bessole.
— O ai za prenotât il len just! — Al diseve il prin om. — Cumò ti fasin la casse
cun len di bancâl. Jo o ai fat rivâ il len de Russie. La mê casse e sarà un
spetacul! E l’arbul che al cressarà al sarà ancje lui resistent e dûr!
— Il gno len al ven dal centri de Afriche. — Al rispuindeve il secont. — Taçât a man e puartât a schene fin su la barcje. Dut par une casse maraveose! E l’arbul che al cressarà al fasarà ombrene ancje a lis lapidis dongje!
— E par finì un biel cussin di rosis. — Il prin om nol molave. — Ma mico rosis
di fossâl. Rosis di culine a pene cjapadis sù, bielis e frescjis. Chês che dopo a
insioraran i ramaçs dal me arbul!
— Monadis! — Il secont om no si tirave indaûr. — Jo o metarai margaritis di
flum, cuntun profum cussì bon che si sintarà ancje dopo vê soterât la casse!
Ducj a cjalaran il gno arbul e a restaran cu la bocje vierte!
Intant il garzon si jere fermât. Al veve pontât la pale sul grum di tiere e si jere sentât par une polse. Po dopo al jere lât dongje di lôr.
— Siôrs… O podês fâ la buse plui grande e la casse plui biele dal mont. Ma
crodêtmi: ce che al va dentri nol madrès e nol fâs ni plante, ni arbul. Chel al è sigûr!
di Massim Furlan
#1008